
BIO JEDNOM JEDAN 


Bio jedan car i bio car i ništa više. 

A bila jedna ljepotica, bila lijepa, bila prelijepa i 
— ništa više. 

A bio jedan prosjak, samo prosjak i ništa više. 

A bio jedan bogat, samo bogat, i ništa više. 

A bio jedan pehlivan, bio samo pehlivan. 

A bio jedan darovit da darovitiji ne može biti, 
darovit i ništa više. 

A bio jedan mudrac, bio samo mudar. 

A bio jedan sažaljiv. 

A bio jedan duševan. 

A bio jedan samo jak, samo jak i ništa više. 

A bio jedan za džabe. 

A bio jedan onako. 

I bio jedan. 


We 


Onog cara skinulo s prijestolja. 

Ona ljepotica ostarjela. 

Onaj prosjak ostao prosjak. 

Onom bogatašu sve bogatstvo pusto ostalo. 

Onaj pehlivan pao sa žice. 

Onaj daroviti ništa nije napravio. | 

Onaj mudrac svakoga savjetovao samo sebe ni- 
je mogao da nasavjetuje. 

Onaj sažaljivi plako. 

Onaj duševni duševno obolio. 

Onom jakom se tobože divili. 


Onaj što je bio za džabe i umro je za džabe. 
Onaj što je bio onako, mogo je i da ne bude. 
Onaj što je bio, bio je, ali nije ostao. 


We 


A bio jedan pošten, samo mu bilo dosadno. 

A bio jedan pokvaren i nije mu bilo dosadno, stal- 
no strahovao da ga ne uhvate. 

A bio jedan u zatvoru. Puste ga, a on malo-malo, 
pa opet u Zatvor. 

A bio jedan otišao u tuđu zemlju i za njega se 
više nikad ništa nije čulo. Njegovi misle da je živ. 

A bila jedna samo iz bardaka vodu pila. 

A bio jedan pa bi šta god bi kome šta dobra učinio 
gledao bi da ga makar malo ponizi. 

A bio jedan pa učinio nešto što je bolje i ne 
kazivati, nešto od čega se čovjek prosto skameni. 

A bio jedan malo na svoju ruku, ali dobar. 

A bila jedna starica, nikli joj treći zubi, samo sitni 
i Oštri. 

A bio jedan čija je mati vile viđala. 

A bio je u Žepču, prije, Zeleni Čovjek koji je živio 
u vodi. 

A bio jednom jedan čovjek jako bolestan, našao 
neki korijen u svojoj avliji i sutradan odmah ozdra- 
vio. Eno ga i sada hoda. 

A bio jedan pametan pa umro. 

A bio jedan onako. 

I bio još jedan. 

ww 

A bio jedan nikad ženu u usta nije poljubio, jest" 

drugdje, ali u usta nije. 


Bio jedan volio pse, a mrzio ljude. 
Bio jedan pa nije volio da gleda da mu žena po 

kući radi, nego žena poradi dok njega nema, a onda 
sjedi i ne miči. 

A bio jedan svega ga bilo stid; drugi go, a njega 
stid; jeo krišom. 

Bila jedna svemu se čudila; jutrom ustani pa re- 
ci: "Ah, vidi mene, ja ustala!""? Druge žene je od toga 
odvracale. 

Bio jedan sve mu moralo biti zatvoreno, zakloplje- 
no, zaključano i zavezano: nikako nije mogao da gleda 
ništa otvoreno, nepoklopljeno, otključano i odvezano. 

A bio jedan volio kape. 

A bio jedan svakome u oči gledao. 

A bila jedna sve otirala i sa sebe i sa drugih i kod 
sebe i kod drugih. 

A bio jedan policajac, koga god uhvati, on ga pus- 
ti; najposlije službu izgubio. 

Bio jedan muhanat, šta god bi mu ko reci, a on 
veli: "Nije tako!" 

Možda je i u pravu. 

Bio jedan omrzlo mu govoriti. 

Bila jedna djevojka pa mrzila momka kad je 
pored nje, a voljela ga kad nije pored nje. 

A bila jedna pa joj bilo dosadno s mužem, a bilo 
joj dosadno i bez muža. A možda je to jedna te ista. 

A bila jedna pa se zaljubila u nekakvog i mada je 
on nekud otišao, ona nikako da ga zaboravi. I kad se 
za drugog udala, neprekidno je na onoga mislila. Go- 
tovo da nije ni krila. 

A bilo jedno dijete godinu dana samo mušmule 
jelo. 

Bio jedan prosjak kusur vraćao. Neko mu da 
dinar, on mu vrati polić, i sve tako. 

A bio jedan dobar čovjek, svak? mu se živ čudio. 

I bio još jedan. 


BOJA HRĐE 


Imali muž i žena sina jedinjka i čuvali ga kao oko 
u glavi, sve dok im on jednoga dana ovako ne reče: 

— Draga mati i dragi babo, eto, otkako znam za 
sebe, vi me nigdje sama ne puštate, a ja sam baš to 
danas poželio. Koliko god da vi volite mene, vjerujte 
da i ja volim vas, ali pustite me da dan provedem sam 
i onako kako to ja hoću. 

Na to mati zaplaka, a otac zagalami, ali sin 
čvrsto osta pri svojoj te mu najposlije moradoše na 
volju učiniti. Otac mu dade dukat da mu se nađe, a 
mati mu pogaču zamijesi, pa mu je još vruću turi pod 
pazuho. 

Granulo jutro da ne može ljepše, te ti momak 
veselo krene niz sokak, ali samo što je malo zamakao, 
a on ugleda nesretnika kome je sve naopako išlo, tako 
da najposlije i ono što je mogao na dobro okrenuti 
više nije htio na dobro okretati. Kako se pogledaše 
tako se trgoše, jer sretan ugleda nesretna, a nesretan 
sretna. Nesretni odmah pristade uz momka te mu 
svim svojim čemerom stade dušu posipati kao da ga 
odavno zna sve dok i posljednju radost u momku ne 
ubi i tek onda ode od njega zadovoljan. 

Naišla tuda dva drugara, pa kad vidjela momka 
gdje plače, stala da ga razgovore, a on to objeručke 
prihvati. 

— Vi ste moji najbolji drugari i nema stvari koju ne 
bih za vas učinio — reče mladić. — Evo vam pogača koju 
mi je mati ispekla, evo vam para koju mi je babo dao. 


A ona dvojica otpovrnuše: 

— Nećemo mi tvoje pogače, ni tvojih para, nego 
mi hoćemo da vidimo jesi li ti nama tako dobar drug 
kao što smo mi tebi — te mu stanu naređivati: de učini 
ovo, de učini ono... 

Momak ih u svemu rado posluša ali ga na kraju 
velika muka u prsima ustavi i on stane a onda ga i 
ova dvojica bez pozdrava ostaviše. 

Uto bilo podne, te ti nomak izvadi pogaču iz nje- 
dara i stane jesti. Vide to glanćeri, pa mu pogaču po- 
jedu. Momak gladan ode u polje. Kad tamo, a u polju 
djevojka odbjegla od kuće, pa kad spazila pristala 
momka, uzme ga i ondje u debelu hladu i visokoj travi 
— obljubi. 

Zatekne ih njezin otac, pa ih oboje potjera svojoj 
kući. A ono, ti bili druge vjere. Kud će, šta će, nagnaju 
momka da promijeni vjeru i uzme djevojku. Momak 
promijeni vjeru da uzme djevojku, a ona bila neka- 
kva, pa sad ne htjedne. 

Uto već pala noć i momak poteci ocu i materi, 
ali ga na putu napadnu razbojnici, pretuku ga i otmu 
mu dukat. Napola mrtav se do kuće dovuče. 

O tome šta je dalje bilo ne treba ni prosuđivati, pa 
se ovdje ova priča ovako okončava, a šta bi taj momak 
izgubio za dva dana kada je za jedan dan izgubio toliko 
o tome neka svako sam slobodno nagađa. 


ZALOG ZLATNA ZMIJA 


Bio jednom jedan čovjek, pa imao prekrasnu kćer 
za udaju. Ali kad god bi ko upitao: koga najviše voli, 
on bi odgovarao da najviše voli jedan truho panj u 
svojoj avliji. 

Jedne se noći neki prikradu, pa panj izvale, kad 
tamo a pod panjem zlatno leglo i u leglu devet zlatnih 
zmija. Zmije namah skoče, pa sve one ljude u kolo za 
noge i za ruke svežu. 

Domaćin priždije baklju, pa onako samo u košu- 
lji izađe da vidi ko se to u gluho doba noći po njegovoj 
avliji dernja i zapomaže. I samo što se pomolio, a zmije 
zapiskaše: 


Otrovni nam zubi 
Dugi kao šila 
Ovdje vila bila 

A sad se izgubi. 


Kad domaćin razabra šta se zbilo, zviznu što je 
jače mogao, a sve se one zmije jedna za drugom vinu- 
še, obmotaše se oko baklje i očas izgorješe. Samo sva- 
koj zlatna košuljica spade zemlji na gomilu. 

Ha strah minu one ljude što su panj izvalili, oni 
prvo ono zlato iz zmijskog gnijezda u njedra potrpaše 
koliko je koji mogao da ugrabi, a onda padoše doma- 
ćinu pod noge da i one košuljice među se razdijele. 

Kad se blaga domogoše i malo odahnuše, nađe 
se jedan, pa će ovako: 


IO 


—- Domaćine, na nas se ti ne ljuti! Ovo je takvo 
čudo da ga niko ne pamti, a ovo blago takvo da ono 
ne može biti samo tvoje, pa taman da ti je onaj panj 
na čelu niko! 

A domaćin će ovako reći: 

— Nije meni do toga blaga, nego ste vi mene 
sakatim učinili! 

Pa odiže ruke, a ono na rukama devet prsta nema. 
Svaka zmija po prst odnijela! 

Čovjek koji se već bio glasnuo, opet će ovako: 

— Ti, ako možeš, halali, a mi ti pomoći ne možemo! 

A domaćin reče: 

— Ama nije meni što ste me sakatim učinili, nego 
što ste mi krasnu kćer u rugobu pretvorili. 

Kad to reče, zovnu kćer, a ona izađe, samo što je 
sada sva bila rugobna. 

Kad i to oni ljudi vidješe, utekoše, a domaćin sje- 
de na onaj panj i osta na njemu svu noć. Ne usta s 
njega ni sutra, ni prekosutra, nego osta na njemu sve 
dotle dok se i sam nije u panj pretvorio. 

GAVRAN 


Bio nekad davno u Počitelju mlad gazija. Čuli za 
njega na Bosforu, pa ga zovnu da im tamo služi, ali on ne 
htjedne. Onda ga skole, pa silom htjedoše ono što milom 
ne mogahu, a on viknu iza glasa da bi više volio biti vra- 
na na Počitelju nego dizdar na Bosforu. Kako to reče, u 
gavrana se pretvori, namah krila dobije, pa prhne nebu 
pod oblake. Letio tako, letio, kad tamo negdje na nebu 
sedam vila kolo igra. On među njih, pa zakriješta: 


Ruku nemam sablju da pripašem 
Nogu nemam konja da zajašem 


A vile zapjevaše: 


Idi kući Počitelju 

Od sto kuća među zidinama 
Ti po jednu djevu uzmi 
Kol'ko kuća tolko djevojaka. 


Kad je gavran doletio Počitelju, stane brojati ku- 
će i avlije, pa nabroja sedam stotina kuća i avlija. On- 
da sleti majci na ramena: 


Ne plaši se moja stara majko 
To ti sinak na ramenu stoji 
Nego zađi u mabale s babom 
Pa mi prosi sedam djevojaka 
Od sto kuća jednu mi dovedi 
Ne bi P sablju opet pripasao 
I dorata svoga zajabao. 

Sve djevojke bijahu toliko lijepe da je za njima i 
kamenje uzdisalo; gavran se opet u čovjeka prome- 
tnu, a kako se prometnu, sva se ognjišta u Počitelju 
pogasiše. 

Narod siđe s Počitelja Neretvi, pa što konjima, 


što ladđama ode moru, samo je vrh kule sedam žena 
dvorilo Gavran-kapetana. 

SIJELO MUDRACA 


Nađu ti se jednom neki, pa stanu govoriti o tome 
koje su ljudske osobine ponajbolje. 

Prvi reče da je najveća ljudska osobina hrabrost, 
ali, reče, ničim se hrabrost ne da opisati i jedino što se 
uz hrabrost može reći i dodati jest to da hrabre sreća 
prati. 

Te ti taj stane hrabrost uzdizati što je god mogao 
i znao bolje i više. 

Drugi, opet, reče da je najbolja ljudska osobina 
biti dobar. Da se samo dobrim zlo može pobijediti. 

Te dobro uzdigne do neba, a da je mogao, i više bi. 

Treći reče da je najbolja ljudska osobina težnja 
za ljepotom, da je ljepota nešto ama-ha, i da će svi 
ljudi, kad-tad, pred ljepotom, što od svoje volje, što 
onako — nikom poniknuti. 

Te ti taj stane ljepotu u visine uzdizati. Uzdizo, 
uzdizo, pa stao. 

Četvrti reče da je najbolja ljudska osobina 
prijateljstvo, a peti reče da nije prijateljstvo nego drugarstvo. 

Šesti, opet, reče da je najbolja i najpoželjnija 
ljudska osobina junaštvo, pa stane kititi priče o 
junacima i junačkim djelima da ga je milina bilo slušati. 

Sedmi reče da je najbolja ljudska osobina 
darežljivost. 

Osmi da je to poštenje. 

Deveti da je to ljubav. Da je ljubav nenadmašna 
ljudska vrlina koju pjesnici svih naroda hvale od 
davnina i da će je hvaliti dok je svijeta i vijeka. Jer 


ljubav prožima sve, 1 bilje i životinje i sav ljudski rod. 

Deseti reče da je za njega domoljublje najbolja 
čovjekova osobina. I njega je bilo milina slušati. 

Jedanaesti, opet, poteže čast i ponos, pa to dvoje 
stane u zvijezde okivati, mnogi mu riječju priskočiše u 
pomoć. 

Dvanaesti reče da sve pomenute osobine 
zaslužuju svaku hvalu i podršku, ali da je za njega 
najvrijednija ljudska osobina — vedra narav. 

A trinaesti među njima bio nekakav dedo, te on reče 
da je za njega najvrijednija ljudska osobina — skromnost. 

— Šta bi to k6 bila skromnost? — upitaše ga, a 
dedo tiho otpovrnu: 

— Skromnost je znati gdje ti je mjesto, jer jedan 
pored drugog mogu stajati i car i prosjak, pa da ih 
obojicu resi ista ta vrlina. 

Ali se s dedom niko nije mogao složiti te nastane 
takva graja da su i sijelo morali obataliti. 

TRI DUKATA S HALALOM 


Bio jedan momak pa se oženio, ali odmah morao 
da ode u pečalbu. Otišao daleko od kuće da služi kod 
jednog gazde i služio ga dvadeset godina. Kad je prošlo 
dvadeset godina, zatraži on svoju plaću, a gazda ga upita: 

— Hoćeš li tri dukata s halalom, ili ćeš tri kese 
dukata s haramom? 

Čovjek se mislio, mislio, pa najposlije reče: 

— Daj mi tri dukata s halalom. 

Gazda mu dadne. 

Pođe čovjek pa ga na putu noć zatekne i on u 
jednu kuću kraj puta da zanoći. Uđe, nazove selam, a 
domaćin otpovrne da je kod njega noćenje dukat. Kud 
će, šta će, čovjek dadne dukat. A tu, u toj kući, kraj 
ognjišta čučao jedan starac. 

— E, vidiš li onog starca? — upita domaćin -— i nje- 
gova ti je jedna riječ dukat! 

Jedna — pa dukat!", čudio se čovjek tome, pa 
najposlije nije mogao da odoli, priđe onom starcu, 
dadne mu dukat, a starac uzme dukat, pa ovako reče: 

— Ne idi, sinko, tamo kud ne možeš! 

Začudi se čovjek da ta vrijedi dukat, pa trgne još 
i onaj posljednji što mu je ostao i dadne ga starcu, a 
starac opet uzme dukat, pa ovako reče: 

— Kad šta naumiš da činiš, neka prenoći! 

Kad sutra dan svanuo, krene čovjek dalje, bez pare- 
dinara i naiđe na jednu rijeku. Taman da zagazi, kad se 
sjeti šta mu je starac rekao: "Ne idi, sinko, tamo kud ne 
možeš". A uto naiđe nekakav gizdelin-gazija na vrancu. 

— Šta ti tu radiš? — upita, a čovjek mu reče: 

— Evo tražim gaz da rijeku pređem. 

— Ih, kakav gaz — podsmjehnu se gazija — vidi 
mene! Pa ni pet — ni šest, natjera konja u vodu. A samo 
što zašli, matica ih ponese, vir zanese i dok si trepno, 
gazija potonu, a konj nekako ispliva. A na konju imaš 
šta vidjeti, pune bisage zlata i dukata. Čovjek lijepo 
zajaše konja, pa kući. 

Ali ne htjedne odmah u kuću, nego stane pod 
prozor, kad ima šta i vidjeti, njegova žena nekakva 
momka miluje po glavi. On za kuburu iza pasa da ih 
oboje pogubi, ali se sjeti šta mu je onaj starac rekao: 
Kad šta naumiš da učiniš, neka prenoći." Pa trgne 
komšiji, kaže mu se koji je i šta je vidio, a komšija mu 
rekne da je onaj momak što ga njegova žena po glavi 
miluje njegov rođeni sin. 

Te ti sutradan tu bude veliko slavlje i veselje, a 
taj čovjek i ta žena i taj njihov sin dobro su i sretno 
živjeli do kraja života i što jest-jest, često su pominjali 
ona tri dukata s halalom. 

VILA I NEŽENJA 


Bio jednom jedan postariji momak, nikako da se 
oženi. Koja god — nijedna nije za njega. Sve je on imao 
što živ čovjek treba da ima, i preko toga, ali svakoj 
curi mahanu nalazio. 

Gledala to vila, pa joj se nešto ražalilo. Opremi 
ti se ona ko kakva cura, pa siđe tu, u tu kasabu u kojoj 
je bio taj momak i pokaže mu se. 

Njemu ona odmah zapne za oko, pa ti rekne svo- 
jima da bi tu, baš tu curu, oženio. Oni njegovi se tome 
većma obraduju, pa odmah odu da je traže i prose, a 
vila se pokaže ko sirota bez oca i majke i igdje ikog 
svog, baš onako kako je onom momku odgovaralo. I 
još rekne da se zove tako i tako, te mu i tim ugodi. 

Isprose je, to svadbu uzdurisali vanjtakvu, a kad 
je mladoženja sutradan izašao pred kuću, vila za to 
malo vremena svu kuću pospremila i još mu čorbu, 
upravo onakvu kakvu on voli, skuhala za doručak. 

I sve tako. 

| On i ne zazine da nešto izvoli, a ona mu to stvori. 
Najposlije od ljepote i bonluka i svega potaman, taj 
čovjek, gluho i daleko bilo, pameću 
onako rahat od pameti tumarao po 

A vila kako došla tako i otišla. 


poremetio, pa je 
svijetu. 

SVI POMRLI 


Bio čovjek u godinama pa umro. Kad je to vidjela 
njegova žena i njoj srce prepuklo, pa i ona umrla. Imali 
oni udatu kćerku, onako polijepu, ali rovita zdravlja, 
pa kad čula, pala ondje gdje se zatekla i odmah dušu 
ispustila. Otac te kćeri i otac njenoga muža, opet, 
drugovali od malih nogu. To bilo ko u zoru, a oko podne, 
samo što sjeli za sofru, ovome kašika ispala iz ruke te i 
on izdahnuo. Ovome što je umro potonji kuća bila 
ovamo, malo naniže, a njegovom starijem sinu, što je 
bio oženjen i što mu je žena umrla, kuća bila gore, poviše, 
u brdu, te mu starica-mati poteci uzbrdo, ali na po puta 
srce je izdade te i ona ondje umrije. Oni ljudi što su se 
tu zatekli odnesu je sinu na kapiju, a ovaj, kad to vidje, 
ni pet-ni šest, zade mlađem bratu u kuću, a ovaj se 
začudi, jer su poodavno bili u zavadi i jedan drugome 
nisu dohodili. Rekne brat bratu da su im, eto, umrli i 
otac i mati, a njemu opet punac, punica i žena, a mlađi 
misleći da se ovaj šegači, potegne sjekiru, te mu stariji 
brat trgne nazad, oklizne se, padne glavom na kamen i 
na mjestu ostane mrtav. Kad mladić to vidje, odmah 
onom sjekirom sam sebi glavu raspoluti. Tetka ove 
dvojice, sestra im materina, onako malo kć i na živcima 
bolesna, ali jako fina, htjedne vene prerezati, ali ne 
mogne, nego uzme litar esencije i to popije i dok su oni 
neki došli da je nose, ona već umrla. U tom istom mjestu 
bio jedan zaljubljen u nju, i to dobro, ali ga ona nije 
htjela. Jedno deset godina ga odbijala. Najposlije mu 
se, tobože, obećala ako kupi ne znam ti ja neko imanje 

što ovaj nikako nije mogao. Samo da ga odbije. Ali, ili 
iz ljubavi, ili iz inata, tek ovaj dvanaest godina bude 
negdje i donese mnogo, a nagovori i jednog ortaka da 
se uortače i još mu je malo falilo da kupi to što je 
naumio kad se ova otrovala. Neki njegovi prijatelji, 
znajući to, poteci da mu se nađu, ali kad on ču šta se 
zbilo, potegne na njih lovačku pušku i sve ih otjera. Uto, 
onaj ortak dođe da ga moli i preklinje, a kad to nije 
pomoglo stane vikati i prijetiti i pušku mu iz ruku 
otimati. Puška opali i smrtno rani obojicu. 

Tako sutradan oni mještani jedanaest mrtvih 
ponesu na groblje. 

Kako je svu noć lila jaka kiša, malo ih izađe na 
dženazu, a i to malo se podavi i izgine jer je pukla 
brana na jezeru gore poviše njihova sela, te voda sve 
mezarove odnese i isprevrta. 


20 


VO U MEJTEFU 


Išla djeca u mejtef, samo im hodža bio strog. 

Dogovore se onda da ga ubiju i već utanačili i ka- 
ko će, kad li ti se javi jedan između njih i ovako reče: 

— Koja fajda ako ga i ubijemo, dovešće nam dru- 
gog možda još i goreg. Nego da mi ubijemo elif. 

I taman bili u toj, kad li ti u mejtef uđe vo, oteo 
se s priuze. Za njim taj čiji je vo, pa ga odmah potjera 
na pijacu. 

= Kud ćeš s volom na pijacu, čime ćeš orati? — 
stali ga pitati, a on veli: 

— Je li vo jednom ušao u mejtef, on u jaram više 
neće nikako! 


ZŽ1 


VOLJELO SE DVOJE MLADIH 


Zaljubi se jedan u jednu pa počne s njom očijukati, 
a malo-pomalo i sastajati. Dočuo to njegov otac pa 
ga na lijep način stane odvraćati, te nemoj, te ovakva 
je, te onakva je, te ovo, te ono, ali sin ni da čuje. 
Najposlije zovne otac sina na stranu pa mu šapne da 
mu je ta u koju se zaljubio, zapravo, sestra. Tako ih 


rastavi. 
Kad, nije prošlo mnogo vremena, a i mati zovne 


sina na stranu pa mu šapne: 
— Slobodno se ti, sine, s onom vodaj, ja ti jesam 


mati, ali ti babo nije babo! 

CARSKA SLIKA 


Bio jednom jedan car, ali ćorav u lijevo oko. Ali 
ne samo da je bio ćorav u lijevo oko, nego mu i desna 
ruka bila kraća. Ali ne samo da je bio ćorav i ne samo 
da mu je desna ruka bila kraća, nego je uz to bio i 
ćopav. 

Zovne on dvorskog slikara da ga cijelog naslika, 
portret da mu načini, potomstvu spomen da ostavi i 
ovako mu rekne: 

— Naslikaj me tačno onakvog kakav sam. 

Kud će, šta će, slikar naslika cara tačno onako 
kakav je: ćoravog, ćopavog i sakatog, ali kad je car 
sliku vidio, jako se razbjesnio i naredio da toga slika- 
ra pogube a sliku unište. 

Zovne car drugoga slikara pa mu isto kaže, a 
ovaj slikar, glavu da sačuva, sve caru lijepo naslika: i 
oči, i ruke, i noge. Ali kad je car sliku vidio, razbjesnio 
se jošte i više nego prvi put, te naredi da i ovog slikara 
pogube, a sliku unište. 

Onda car zovne trećeg slikara pa mu sve to isto 
veli i naredi, a kad je i ovaj sliku zgotovio, car slikara 
u oba obraza izljubi i bogato ga nagradi. 

A ovaj slikar ovako cara naslikao: kao kleči car 
pa se i ne vidi da je hrom, onom desnom rukom 
ramenu pritegao kunduk puške pa se i ne vidi da mu 
je kraća, a ono lijevo oko stisnuo, k6 đoja — nišani. 

AKREP 


Došao jedan akrep u Bosnu, pa popolego na neke 
njive. A to bio ženski akrep, tražio mjesto da položi 
jaje. Kod njih su jaja pirgava, a legu ih jednom u 
sedamdeset godina i to ponajčešće u procijepu kakve 
napukle stijene. 

Oni koji su odmah došli da vide nisu ni znali da 
je to ženski akrep, niti da nosi to jaje; dabome da mu 
pod rep nisu mogli zavirivati. A onako, na oči, akrepi 
se i ne razlikuju. 

Međutim, glas o tome puče dok dlanom od dlan. 

Trezveniji namah rekoše da akrepa nema, niti 
da ih može biti, a oni koji su akrepa vidjeli kleli su se 
da su ga vidjeli i pri tom odjeću sa sebe od zora kidali 
i kape bacali u prašinu i bijesno ih nogama gazili, do- 
kazujući. 

Mnogi se oko toga akrepa zavadiše. Oni koji su 
govorili da akrepa nema nego da je to izmišljotina i 
laž nisu htjeli ni da idu da ga vide, te su onima koji su 
ga vidjeli govorili da su mahniti, što je uvrjedljivo, pa 
bio akrep popolegć, ili ne bio akrep popolego. Mnoga 
se i prijateljstva razvrgoše. Neki koji su otišli da vide 
akrepa rekoše poslije da im se samo pričinilo. 

A neki se, opet, zaista svojim očima uvjeriše. 

Kako pak akrepi ne padaju baš svaki dan s neba, 
to se samo o tome govorilo i ni o čemu drugome. 

A među onima koji su vidjeli akrepa bilo je i ološa, 
a bilo je i dobrih ljudi. 

Tako se svijet podijelio i povazdan oko toga 

prepirao, sve dok oni seljaci, na čije je njive akrep 
polego, ne odoše valiji da se žale i pomoć išću. 

— Takva i takva stvar — rekoše. — Mi smo seljaci, 
neuki, i mi ne znamo ima li toga akrepa ili nema, niti 
nas je za to briga, nego ti digni vojsku pa ga otjeraj, jer 
nama je došlo vrijeme oranju. 

Valija diže do jedno tri hiljade vojnika i povuče 
do osam topova. 

Kad došli do akrepa, okruže ga sa sve četiri stra- 
ne i taman da na nj udare, a akrep se odiže i pobježe. 
Za njim osta ono jaje. 

Jaje ko jaje, nije ga bilo teško topom razbiti, te 
ga razbiju i nađubre njive, a od njegove ljuske, ti ljudi 
tamo, podugo su, zatim, dobra šila, češljeve i kanije 
pravili. 

GLAVOBOLNIK 


Bio jednom u jednoj kasabi nekakav čovjek, pa 
ga glava zaboljela. 

Čim je za to čuo njegov susjed, odmah ustane da 
ga obiđe, a usput prvom na koga je naišao rekne da 
ide tu i tu i da je toga i toga glava zaboljela. 

Ovaj potonji ode kući, pa javi ženi, a žena zovne 
konu pa joj saopšti da je onoga, gore, uvrh čaršije, 
glava zaboljela, te ti one brže-bolje pođu da ga obiđu. 

Kad sretoše neke, a ovi ih upitaše kuda će, a one 
uglas odgovore tako i tako, pa i ovi podoše. Kad došli 
tamo, tome glavobolniku, a ono puna kuća i muška i 
ženska, i stara i mlada. 

Čovjek koga je glava zaboljela narezao prijesna 
krompira pa to privio na čelo. Čas sjedne, čas ustane, 
kako mu kad naumpadne. Kada ga ko šta upita, jal 
odgovori, jal ne odgovori. 
| Ali ne prođe dosta vremena, a sva se ta kasaba 
iskupi, pa koji ne mogahu da uđu, pričekaše u avliji, a 
neki, bogme, i pred avlijom. A čim i posljednji čovjek 
iz te, kasaba li je, selo li je, dođe, istom ti onaj skide 
povoj s glave, pa ovako reče: 

— Ljudi, glava me više ne boli! 

Kako to reče, sav se onaj narod raziđe i svako 
ode za svojim poslom. 

PRAVEDAN CAR 


Bio jednom davno nekakav car toliko pravedan 
da nije htio ni zalogaj u usta staviti, sve dok mu njego- 
ve hitre glasonoše ne dojave da je i posljednji siromah 
u njegovom carstvu netom objedovao. Tako o doru- 
čku, tako o ručku, a tako i o večeri. 

Kad je podizao kakav hair: česmu, ćupriju, ili han, 
ili štogod drugo, prvo bi pitao ima li ko kakav prigovor. 

A kad bi kakva krivca zatvori, uvijek bi ga pusti. 

Jednom on nadigne golemu vojsku da ide u rat, 
kad mu bahnuše pod šator i javiše da su našli jednog 
nezadovoljnika, te ti car svu onu vojsku vrati, a ono- 
me svome neprijatelj-caru javi da malo pričeka i da 
se taj dan neće biti dok ne vidi zašto mu je jedan čo- 
vjek u zemji nezadovoljan. 

Dovedu toga nekakva, budibogsnama, čovjeka, 
a car ga upita: 

— Jesi li ti taj nezadovoljnik? 

A ovaj mu odgovori: 

— Jesam, ja sam taj. 

— A zašto si ti jedini u cijelom mom carstvu ne- 
zadovoljan? — upitaće car. 

A onaj odgovori ovako: 

— Ne znam ni ja sam. 

Na to car zovne svoju svitu i svoje mudrace da se 
s ovim razgovore ne bi li ga kako odobrovoljili, a i sva- 
kakve mu darove ponudi; i u harem ga carski pripusti 
da uzme za se kakvu carsku ljepoticu za ženu, te ti se 
ovaj do nekoga vremena postidi od svega što mu je car 

ponudio i najposlije rekne da je i on sada zadovoljan. 

Car opet podigne onu svoju vojsku i taman je 
vojska, sva horna za borbu, izašla, kad evo ti opet 
glasonoša caru pod šatore da mu jave kako su našli 
još jednog da je nezadovoljan. 

— Dovedite ga! — reče car. 

Kad toga dovedoše on reče: 

— Ja sam, čestiti naš care, nezadovoljan zato što 
su svi zadovoljni! 

A car se lupi po čelu pa ovako progovori: 

— E, tu sam te čeko! 


Te ga posadi sebi za vezira pa i toga nekako 
odobrovolji. 

ZMAJEV OBJED 


Bio jednom u Bosni jedan zmaj, ali letao svijetom 
uzduž i poprijeko. Kad je prvi put prhnuo, tri godine 
nije dolazio. Tek četvrte godine snage mu ponestalo, 
pa se vratio da se zavičajnom snagom zadoji. 

A bio golem. Sama krila, kad ih razvije, ko zna 
koliko metara išla u širinu. Medvjed-kruškar u 
njegovim kandžama je izgledao kao miš u sovinim, ili 
zec u orlovim. 

Ha je sletio, prvo mu je bilo da svu travu u polju 
popase, baš ko kakav vo, a onda je i dva mosta zubima 
pregrizao da bi nesmetano mogao vode iz Drine da se 
napije. 

Potom je sav narod zazvao da žive žrtve preda 
. nj izvedu. 

Najprije mu izvedoše osam kukavica, trinaest 
izdajica i dva doušnika. 

Zmaj ih pojede. 

Onda mu dovedoše buljuk krada i potkradala. 

Zmaj ih pojede. 

Onda mu dovedoše tri neradnika, tri 
prenemagala, tri zabušanta i dvije mindcerpuze. 

Zmaj ih pojede. 

Onda mu dovedoše devet stotina ljudi koji 
porekoše što rekoše. Tu je zmaj od desetorice jedan 
zalogaj pravio, ali se je morao jakim vinom zalijevati. 

Onda mu dovedoše šest uobraženih, sve jedan nalik 
na drugoga, iako su bili od pet vjera i iz četiri kraja. 

Zmaj ih pojede. 

— Ima li još? — zagrmi a kad ču da nema, odiže se 
od zemlje i nestade u oblacima. 

PRIČA O JEDNOJ ŽENI 


Bila jednom, u Bosni, jedna žena sve joj se mililo: 
kiša pada, njoj drago, sunce sija, njoj drago; a bila, ona- 
ko, zdrava i poštena. Druge žene kako koja, a ta tako! 

Noću snivala snove i lijepe i tajnovite, a danju, 
ako bi joj kogod šta ružno reci, ona se samo začudi; 
ako bi joj neko nešto ukradi, ona se opet samo začudi; 
ako bi joj kogod kakvu nepravdu nanio, i tada bi se 
ona, ta žena, samo čudila, a onda opet radovala što je 
živa i zdrava. 

A vrzmao se oko nje jedan hrmpalija i povazdan 
smišljao kako bi se s tom ženom oženio. Najposlije i to 
bi, oni se uzmu, kad tamo, a taj hrmpalija iskopao u 
zemlju rupu, ozgo je pokrio, pa u tu rupu ženu doveo. 

— Što me, bolan, ovdje dovede? — pita ga žena — 


zar ti nemaš kuće? 

A on veli: 

— Šuti, ne pričaj, to ti je kuća! 

A tu, u toj rupi, gola zemlja i pomrčina, a od na- 
mještaja samo komad svijeće, a i tu svijeću hrmpalija 
u džepu čuva. Kad hoće u jamu da siđe, on svijeću 
priždije, a kad hoće iz jame da iziđe, on je utrne. 

Čučala žena u toj jami, čučala, pa joj dojadilo, 
digla ruke i zapomagala: 


— Ljudi!... Srce mi zebe!... | | 
Čuli to ljudi, pa poteci jami da je izbave. Uto i 


hrmpalija odnekud doletio: mm 
— To mi je žena! — stao da viče i da se izdire. 


Prolazio tuda paša, vraćao se iz lova, pa kad je 

razabrao o čemu je riječ, gurne hrmpaliju u jamu, a 
ženu sebi u dvore povede da sa njom živi i da mu ona 
dvore otire. 

Ženi drago što živi, nije joj ni prestajalo biti drago, 
a na onu jamu i na onog hrmpaliju namah zaboravila 
kao da ih nikad nije ni bilo. Kad sutra ustala da obriše 
dvore, a ono dvori mokri i krvavi. Trala, trala, ali 
nikako da ih otare. 

A nađe se tu jedan, ni lijep ni ružan, ni mlad ni 
star, ni bogat ni siromašan, ali o sebi-pri sebi, pa ti ženu 
za ruku, a ona hajd? za njim, ostavi pašine dvore. 

I opet se ta žena, vesela joj majka, radovala. 

Kad došao vakat da se mre, umrla ko da je 
zaspala i ljudi je ukopali. I taman je ukopali, kad iz 
mezara njene kose iznikoše. Ljudi za lopate, pa te kose 
u mezar, ali se one nikako nisu dale ponovo zemljom 
zatrpati. Najposlije digli ruke pa se razišli. 

MOMAK I DJEVOJKA 


Bila jednom jedna djevojka, pa se zagledala u 
momka. Kako se zagledala, tako mu se i predala. 
Momak da je obujmi, ona mu pusti. Momak da je 
poljubi, ona mu pusti. Momak da je povali, ona mu 
pusti. Radio od nje šta je htio. 

Kad mu je dojadila, ode on u drugo mjesto, a ona 
za njim. Kojeg je god čovjeka putem srela, pala bi mu 
u zagrljaj i pitala: 

— Jesi li vidio onog mog? 

— Kojeg tvog? 

— Toga i toga. 

Išla tako od ruke do ruke, nije, jadna, ni znala 
šta radi. Što jest, jest. 

Tijelo je ona imala ko saliveno, kosu tamnu i na 
velne, oči grahoraste, a usta ko usta; nos običan, ali 
se ne da opisati, jer je imao kvrgu, a kad se kaže da je 
imao kvrgu, kvrga ispadne golema, što nije tačno; 
obrve je čupala da ih dotjera onako kako se to njoj 
sviđa. Sve u svemu, lice joj nije bilo ružno ni izdaleka, 
a ni izbliza. Onom momku se sprva jako dopala, ali 
kada mu je dojadila, više u nju nije mogao ni da gleda. 
On, pak, bio je drugačiji: nos orlovski, oči konjske, a 
vrat kao u bika. 

Kad je prošlo dosta vremena, oni se opet sretnu. 

— Jesi li to ti? 

— Jesam. 

— Gdje si bio? 

- Tu i tu. A gdje si ti bila? 

— Išla za tobom. 

— Zašto si išla za mnom? 

— Da te nađem. 

— Pa, jesi li me našla? 

— Jesam, ali se sada sama sebi čudim što sam te 
tražila! 

Kako to reče, okrenu se i ode, a on za njom. 

Otada je ona od njega radila šta god je htjela. 

ČUDOTVORNA KOST 


Bio jednom jedan čovjek dibidus nesretan. Nije 
bio nesretan zbog ovog ili zbog onog, nego onako, ni 
sam nije znao zbog čega. 

Jednom zađe u šumu da nakupi suharaka, kad 
čuje — neko cvili i zapomaže. Priđe, kad nekakav šaren 
čovječuljak se zapleo. 

— Oslobodi me, ispuniću ti svaku želju — veli 
čovječuljak. 

Čovjek ga oslobodi, a čovječuljak odhukne pa 
rekne: 

— E, šta želiš? 

— Ma, ništa — odgovori čovjek. 

— Ma, reci — zakriješta čovječuljak — dok se ni- 
sam predomislio. 

— Pa, da ne budem nesretan! — reče čovjek. 

— Ih — reče čovječuljak. — A kako? 

— Pa, eto kad bi moglo biti da me nema, ili da 
kakogod pobjegnem od svoje nesreće. 

— Da te nema nikako, to niti hoću, niti mogu, niti 
smijem, a da sasvim pobjegneš, ne može ni to, kud 
ćeš, ali bi moglo da te nekad ima, a nekad nema, a 
moglo bi i da letaš. Hoćeš li? 

— Pa daj da probam — reče čovjek. 

— Najprije ćeš uzeti ovo jaje i četrdeset dana ga 
držati pod pazuhom, a lakat namazati medom, jo- 
dom i izmetom. Kad prođe četrdeset dana, uzmi jaje 
pa ga razbij. U njemu ćeš naći kost. Jednom je lizneš i 
ti si nevidljiv, a dva puta je lizneš i — dobićeš krila. 

Čovječuljak to reče pa nestade, a onaj uradi sye 
onako kako mu je kazivao. A tako i bi. 

Lizne on jednom onu koščicu kad — nevidljiv, Ne. 
vidljiv i on i sve na njemu. Lizne dva puta, košulja mu 
na leđima popuca — krila nikla! 

Malo zamahne, odmah poleti. 

— E, baš je ovo dobro — reče. 

Letao tako nevidljiv malo ponad čaršije, pa mu 
padne na pamet da se pokaže. Lizne onu kost, a svi ga 
ugledaše. Stali, očima ne vjeruju, nastao metež, neki 
ga prepoznali. 

— Sleti ovamo! — viču. 

Jedan se sasvim izbezumio, pa pušku potegao i, 
dok ga urazumiše, puška opali; umalo ga ne pogodi. 
Čovjek sleti, pa im sve kaže i pokaže. Pročulo se, na- 
rod pohrlio. Mnogi otišli u šumu da traže čovječuljka. 
Helem, pravo čudo! Onaj čovjek jedno vrijeme malo 
ko i zaboravio da je nesretan, ali najzad mu sve to 
dojadilo. 

— Hem sam nesretan, hem od sebe cirkus pra- 
vim — reče, pa naočigled svih baci onu kost od sebe i 
više je ne htjedne uzeti. 

Stali ljudi da ližu onu kost, ali niko nevidljiv nije 
postao, niti su kome krila nikla. 

A onaj živio onako i dalje... 

BOSANAC, MAKEDONAC I 
SLOVENAC 


Nađu se jednom Bosanac, Makedonac i Slovenac 
pa put pod noge. 

Išli oni tako, išli, kad došli negdje, a tu nešto — ni 
ovo, ni ono. Gore-dolje, povuci-potegni, snađu se oni 
tu nekako, malo otpočinu, pa opet put pod noge. 

Nije prošlo mnogo vremena, a uto će ti onaj Bo- 
sanac nešto reći onom Slovencu, a Slovenac će ti po- 
najprije ovome otpovrnuti, a onda će ti reći nešto onom 
Makedoncu, a Makedonac će ti reći nešto Bosancu, a 
Bosanac njemu, a potom Slovencu i sve tako, ovaj ovo- 
me, onaj onome, dok ih i noć na drumu ne zateče. 

Zanoće oni, kad oko pola noći nešto, da te dragi 
Bog zakloni i sačuva; skoče oni na noge lagahne, pa 
jedan na jednu, drugi na drugu, a treći na treću stranu, 
tek se ujutru, kad je svanulo, ponovo nađu. 

Siti se ispričaju jedan drugome. Bosanac veli te 
ja ovako, Makedonac te ja ovako, a Slovenac isto tako 
nekako, pa opet hajd"? dalje. 

Išli tako, išli, kad opet naiđu na nešto, zgledaju 
se i skamene. Bosanac trgne ovamo, Makedonac 
onamo, Slovenac za njima, šta će kako će, tek će ti 
Bosanac: braćo, takva i takva stvar, drž', ne daj, 
dvojica priskoče, ali podugo ostanu tu dok se nekako 
nisu do pola iz toga iskobeljali. Ne pušta Bosanac, ne 
pušta Makedonac, a ne pušta, bogme, ni Slovenac. | 
ko zna dokle bi oni tu ostali, da im neko — ko ni ovakav 
je, ko ni onakav je, ne dođe i ne priskoči u pomoć. 

Kad i to bi i prođe, Bosanac reče da bi trebalo ko 

nešto, ali da i ko ne bi trebalo ništa, Makedonac reče 
to isto samo malo drugačije, a Slovenac se sa oboji- 
com, nakon kraćeg razmišljanja i oklijevanja u sve- 
mu sasvim lijepo saglasi, te ti oni opet put pod noge, 
ali sad već dobrano i ožednjeli i ogladnjeli. 

Kud će, šta će, kad i opet ih odnekuda nekakva 
sreća posluži, pa ti nađu i ovo i ono, svega i svačega i 
za jelo i za pilo, te ti se oni tu dobro najedu i podnapi- 
ju, pa onda opet hajd', put pod noge. 

NAOPAK ČOVJEK 


Bio jednom jedan naopak čovjek; sve mu bilo 
naopako, ruke namjesto nogu, a noge namjesto ruku. 

I hodo naopako i jeo naopako i spavao naopako, 
sve što drugi ljudi rade radio i on, samo, sve radio 
naopako. 

Govorio naopako: 

— Rabod nad irbod idulj! 

Prvo umro, pa se rodio. Grob mu se otvorio i on 
izašao. Izašao star, prestar, ali kako koja godina, on 
sve mlađi i boljega zdravlja. 

Svi za vladu i upravu — on protiv, svi protiv vlade 
i uprave, on Za. 

Ono što je trebalo štedjeti on trošio, a ono što je 
trebalo trošiti on štedio, ali to mu je nekako na isto 
izlazilo. 

Prvo se od žene rastavio, pa se tek onda njome 
oženio. Djecu izrodio prije braka. Ali ni u tome nije 
bio jedini samo što je to kod njega bilo skroz naopako 
i nekako neprirodno i neobjašnjivo. 

Ko sa njim lijepo, on mu psuje majku, ko sa njim 
ružno on ga miluje i ljubi, daruje i blagosilja. 

— Medi — kaže — ad madorp alov. 

Ali umjesto da proda vola, on ga kupi. 

Pođe u štalu, a uđe u kuću. Legne da spava, a 
ono svu noć u postelji skače i kolo igra. 

Umjesto da ustane, on legne, umjesto da legne, 
on ustane; umjesto da ozdravi, on se razboli... 

Jednom mu kuća planula, on je stao sijenom gasiti. 

Jedna se cura u Drini utopila, svi plaču, a on se 
smije. 

Jednom ga pitali da li mu je drago što je takav 
naopak, a on reče: 

— Dak im ej ogard, adno im ej oaž, a dak im ej 
oaž, adno im ej ogard! 

ZLATOUSTI 


Bio jednom jedan čovjek pa išao i govorio. Gdje 
god dođi, stani pa govori, a narod se okupi, zini, pa 
slušaj. A imao bradu i bio, onako, pristao čovjek... 

Kad, domalo, okrene on govoriti protiv tamoš- 
njeg vezira, sve uzbuni. Čuje za to vezir pa pošalje 
izaslanika da ga urazumi. Poslanik dođe i rekne mu se 
koji je i šta je, ko ga je poslao i zašto, a onaj mu stane 
lijepo govoriti, skroz ga pridobije i poslanik ostane, ne 
vrati se veziru; nije mu više smio na OČI. 

Sad vezir pošalje dvojicu, kad li ti i njih onaj obrlati 
i okrene protiv vezira. Čuje to vezir pa veli: 

— Idem ja ... 

Pa ode. 

Onaj i njemu stane govoriti, samo vezir odoli, ali 
se na dvore vrati nujan i zabrinut. A onaj, malo- 
pomalo pa sve sa dvora svojom slatkorječivošću 
preobrati, samo vezir na dvoru ostane, a svi drugi odu. 
Onda navale na dvore, ali govorljivi stane, raširi ruke 
i rekne: 

— Neka, ja ću ... 

Pa ode na dvor. 

Stane nešto veziru zboriti sve dok i vezira ne spo- 
padne to da ga sluša, a oni se poraduju. Ali jest", ono 
što je onaj veziru govorio jedino vezir razumio, a Ovi 
što su došli — jok! Zovnu oni još neke, kad — ni ovi ne 
razumiju. Neko zucne, a Vezir: 

— ŠSS33888...! — veli 

Sad se stali dijeliti, pa neki sprva stali slušati ono 

što i vezir sluša a onaj što govori, a neki pronijeli glasine 
o tome. Napunio se dvor i muška i ženska, nastala 
pometnja, a vezir ustane i drekne: 

— Ko neće da sluša, neka izađe! 

Te ih taj dan dosta izađe, ali ih i dosta ostane. 
Oni što su izašli reknu: 

— Vidi ti onoga, ne govori više onako kako je go- 
vorio — te navale na dvore da ih osvoje, ali unutra se 
odupru. 

Onda onaj nekako umukne, nije više govorio, a 
vezir zađe po Bosni da se bije, a kad se vrati, nađe 
kapije dvora iznutra poduprte. Kad šta je, govorljivi 
se u dvoru za vezira proglasio, pa sve zapaljenu smo- 
lu i teško kamenje baca i strijele otrovne odapinje. Svu 
vojsku podno zidina što pobio, što rastjerao. I vezira 
smrtno ranio. 

Na dvoru ostala sestra vezirova pa se sada 
govorljivi tobože njome oženi, a ona bila takva- 
nekakva sve mu pomalo na slamku krv pila. Smršo 
on i ublijedio, ne može se kazat'. Onda, kao da je pred 
smrt, stao se žestoko boriti i opirati, gotovo poludio. 
Prepala se žena, pa malo popustila, a ha je popustila, 
a on skoči, pa je u bračnom dušeku, noću, gluho bilo, 
zadavi. Niko nije znao, niko nije vidio. 

Poslije je i vezirluka htio da se ratosilja, dojadio 
mu, šta li. Ali nije. I umro ko vezir. 

Sve je to bilo tako, samo što o tome u drugim 
knjigama nigdje ništa nema, a nema zato što danas 
svako piše knjige onako kako kome na um padne. 

NEMIRAN ČOVJEK 


Bio jednom jedan iskren čovjek, pa ti stradaj 
jednom zbog svoje iskrenosti, pa ti stradaj drugi put 
zbog svoje iskrenosti, pa ti stradaj treći put, helem, 
najposlije okrene lagati. 

Ali tek što je slagao, odmah ga u laži uhvate, pa 
ga kazne. On opet slaže, a oni ga opet uhvate. On 
slaže, oni ga kazne. 

Mahne se i toga, te stane šutjeti. Šutio, Šutio, šutio, 
sve dok mu jednom ne rekoše: 

— A što ti samo šutiš? 

A čovjek zaviče: 

— Ama, šta je ovo, dobri ljudi? Kad sam iskren 
bio, nisam valjao, a kad sam stao lagati, još sam i gori 
bio, a sada mi ni šutjeti ne date! 

Te ga ljudi stanu svjetovati, sve dok i on nije ne- 
kako opametnio. 

Kad je opametnio, stane ti on pametovati; pa 
pametan danas, pa pametan sutra, pa pametan 
prekosutra, helem, dodije i Bogu i ljudima. 

Okrene on gluposti činiti. 

— Kad sam od iskrena mogao postati lažljiv, 
mogu, vala i od pametna postati glup! 

A to bi i lakše nego što se nadao. 

Udario on u gluposti, te za dan navaljaj što ni za 
godinu iznijeti ne može. 

Uto mu i po života prođe. 

Stane on ovako misliti: "Eto sam bio i onakav i 
ovakav, pa nije valjalo, nego da se ja kakva posla 

prihvatim i štagod steknem, jer ću inače Život uluda 
proćerdati." 

Te udri radi, radi, radi, radi, ali nikako da zarad; 
toliko da bi bio zadovoljan. Koliko god da stekne sve 
mu malo. "Šta ću sad?", pomisli. "Ta, zar i tu hajra 
nema?" 

Pa sve ono što je tekao i stekao uzme i propije. 
Kad je i posljednju paru potrošio, sjedne smrt da sa- 
čeka, ali smrt ga, ko za inat, stala zaobilaziti, te ti se 
on okani besposlice, opet se podigne, obogati, oženi, 
djecu izrodi i na put izvede, oboli, legne u postelju i 
najzad umre. A čas prije nego što će izdahnuti reče: 

— E, neka sam se, vala, i ja ovoga svoga života na- 
pokon kutarisao, pa da se jednom smirim i da odahnem. 

Ali, ne lezi vraže, tek što umrije, kad li ti dva 
meleka sletješe, pa ga ispod pazuha odigoše. 

— Ti si lagao, ti si gluposti činio, ti si ovo, ti si ono 
— reče mu se, te mu se i džehennem odredi da se u 
žestokoj vatri prži. 

Eto ti ga sad", mislio je onaj čovjek u džehen- 
nemskim mukama. "Ovome nikada kraja." Te zavi- 
če koliko je god mogao, da je sve uokolo zazvečalo. 

Izvade ga iz džehennema i negdje odnesu, ali on 


ni tu nije mogao za stalno ostati, nego je nekakvu ru- 
pu iskopao i nekud utekao. 

BABA-ROGA I BABAC 


Bila jedna Baba-Roga, ali se, mahom, krila. Tek 
tu i tamo se pokaži, inače jok. Kad bi naiđi kakva 
osoba koja samu sebe u propast baca, Baba-Roga je 
progutaj, ali nije bila baš halapljiva. 

A vrzmao se oko nje jedan Babac njena kova, pa 
joj se čak malo i podsmijevao što se toliko skriva i 
ukriva i često se drugačijom predstavlja. 

Da se Bapcu osveti Baba-Roga ga nekako u do- 
brog čovjeka preokrene, a ovaj odmah kidiše na nju 
da je bije i čerupa, ali se Baba-Roga u vuka premetne. 
Babac za pušku, pa na konja, pa za vukom, ali se vuk 
u krticu premetne i u zemlju sakrije. 

Vrati se Babac kući, legne, sav cepti, istom će ti 
u neko doba neko na vrata: kuc, kuc! 

- Koje? 

— Ja! — oglasi se ženski glas isti kao u Baba-Roge. 

A on, ni pet-ni šest, za pušku, pa opali. Otvori 
vrata, kad ono — ubio komšinicu, došla da soli uzajmi. 

Poleti babac niz sokak, a Baba-Roga ga dočeka. 
Do zore ga opet u onog Bapca pretvorila. I ne sjeća se 
da je koliko sinoć dobar bio, a još manje da je neku 
ženu iz puške ubio, a ponajmanje da je Baba-Rogu 
čupćo i čerupćo. 

— Sad ću ja nama nešto za doručak... — veli Baba- 
Roga, pa ode i dovuče troje što se samo u propast 
bacalo, dvoje žensko i jedno muško. 

One ženske se stale hakatati, a Babac nije ni sačekao 
da umuknu, nego ih je odmah obje zajedno progutao. 

— Pojedi i ovog mog — veli Baba-Roga, a Babac 
se namršti pa reče: 

— Nisam ja baš toliko bezobrazan! 

Te Baba-Roga sama smaza onog nesretnika | to 
brzo da se Babac ne predomisli. 

Kad su doručkovali, istom će ti Babac ovako: 

— Ti vazda dovlačiš ove što se sami u propast 


bacaju — pa sve Baba-Rogu nogama gruha i rukama 
tulcha. 


A Baba-Roga mu veli: 


— Jesi li ti pri sebi? Obralo se! I da me ubiješ, 
bolje nema, niti se može naći...! 

KRALJ SAMOUBICA 


Bio jednom jedan čovjek, zdrav, čitav, ništa mu 
nedostajalo nije, mogao pojesti, mogao popiti, mogao 
i one stvari; imao mater, imao oca, imao društvo, bio 
pametan, bio naočit, helem, jednom riječju, imao sve; 
pođi ovamo, dođi onamo, kud god pošao, dobro do- 
šao, svugdje rado viđen gost. 

Ali njemu sve to dojadi i on odluči da se ubije. 

Prvo namislio da uzme pušku, gurne cijev u usta, 
okine i tako svoju glavu raznese, ali mu se to ne 
dopade. Onda stane britvu oštriti da sam sebe njome 
prekolje i taman britvu naoštrio, kad mu se ni to ne 
dopade. Ode u provalije, pa se popne ponad provalija 
da skoči u sigurnu smrt; mjerkao, mjerkao, pa 
najposlije i od toga odustane. 

Uzeo konopac, svezao ga za gredu, načinio omču 
i taman da glavu provuče, nu — ni to mu se ne dopade. 
Stao sam sebe rukama da davi, umalo da se ne zada- 
vi, ali skide ruke sa sebe, jer ni to mu se ne dopade. 
£Pih", mišljaše. 

Hodao okolo, hodao, tumarao i već se stao 
pribojavati da ga šta ne omete u njegovoj nakani, kad 
mu najednom sinu u glavu: 

— Sam ću sebe živa u zemlju zakopati! 

Uzeo lopatu, te kopaj, kopaj, iskopao jamu, bi 
dobra bila za bunara, a nekamoli za mrca, pa nije ni 
predahnuo nego odmah stao i da se zatrpava. Kad je 
napokon zažmirio i posljednji grumen zemlje nabacio 
na se, jama se pod njim provali i on stane propadati. 

Propadao, propadao, propadao, dok najposlije ne 
propade u nekakvu špilju koja je bila puna i muška } 
ženska, sve takvih kao što je i on sam. 

— O, hajde, hajde, dobro nam došao! — povikaše 
oni kada ga ugledaše, te ga izgrliše i izljubiše, a potom 
ko i nekakvo veselje sebi učiniše. 

Vidi on, jedan drži glavu pod pazuhom, drugi ima 
rupu u glavi, četvrti nosi nož u srcu, samo On Čitav, a 
to ga većma obradova. 

Te ga tu uskoro i za svoga emira izabraše. 

Tako on osta dolje, a mi hajdemo gore ne bi li se 
kako ova priča na lijep način okončala. 

SULTAN I LUDA 


Bio jednom jedan kepec pa se najmi da u sultana 
na dvoru bude luda. Ih, to ti se sultan i vas dvor mno- 
go obraduju, pa kepecu odmah sašiju odijelo i šarenu 
kapicu, a nožne mu članke srebrnim praporcima oki- 
te. Sultan i gozbu upriličio, tobože u čast dvorske lude 
i sazvao trista uzvanica. 

A taj sultan imao ženu, da prostiš, budibogsnama, 
pustopašnu i muškomamnu — strogo je držao na oku. 
Kad sultanija ugleda ludu, stala namah ovako misliti i 
premišljati: "Što ja njega ne bih za ljubavnika uzela. 
Niko neće znati, a on ako i kaže, niko neće vjerovati." 

A to je i bilo tako. 

— Ti si padišahu, razbojnik! — veli luda sultanu, 
svi premrli a sultan se smije. 

— Zašto se vi ne smijete? — pita sultan dvorjane. 

— To je uvreda! — veli veliki vezir. 

— Onda luda istinu govori? — odvraća sultan, a i 
vezir i svi dvorjani se brže-bolje stanu smijati. 

A dvorskoj ludi nijedna vrata nisu bila zatvore- 
na, zadi u riznicu pa se sakrij u ćup zlata, zađi u su- 
dnicu pa se podvuci pod kadijino šilte, zađi kome u 
đerdek pa se u jastuk sakrij!... 

Oko sultanijinih odaja vazda se straže smjenji- 
vale, ali se na ludu niko nije obazirao. Tako ga, jedne 
večeri, sultanija zadrža u svojoj postelji, a njemu to 
omili pa, malo-malo, a on ti njojzi u dušeke. 

Kad jednom — stao kepec da skače i na sav glas 
da se dernja: 

— Sultanija je moja ljubavnica! 

Sultanija premrla od straha, a sultan to čuo, pa 

se smije. 

— To je moja postelja. Ne idi! Ubiću te — viče 
dvorska luda a sultan se grohotom smije i veli: 

— Da nisi luda, još bih ti i povjerovao! 

Dužnost dvorske lude bila je i da sve što sultan 
jede najprije ona okusi i proba, pa ako je otrovano, 
zna se — umrijeće, a sultanu tako život spasiti. 

— Da ne moram ispred tebe da jedem i pijem, 
prvo bih te ja otrovao, prijestolja se tvoga domogao, 
sultaniju sebi za ženu uzeo — veli luda, a sultan se, 
dabome, smije. 

Jednom spreme na dvoru urotu da sultana uistinu 
maknu sa prijestolja. Nagovore i ludu da im u tome 
pomogne, a luda, kobajagi, pristane, a ode sultanu u 
odaje i jednog po jednog urotnika oda i prokaže. A to 
sve bili najbliži sultanovi doglavnici. Sultan se stao 
grohotom smijati. Kepec pak pozelenio od muke i jeda 
što mu sultan ne vjeruje. 

— E, neka — veli i sve se valja i glavom o mramorni 
pod udara — kad hoćeš da pogineš — pogini...! 

Kad kucnuo, za one, pogodan čas, a oni skoče na 
sultana da ga ubiju. 

Sultan bio u snazi pa za sablju, pa se bij i tuci, 
samim čudom živ ostao. 

A luda skače od veselja i viče: 

— E, jesam li ti govorio?! 

— Jesi! — na to će sultan, pa ludu za jaku, pa ga 
hitne s dvora niz hridine u more i još mu dovikne: 


— Onda je i ono drugo što si govorio bila istina! 
Tako mu presudi. 

VODA I DJEVOJČE 


Siđe neko djevojče vodi, a to bilo k6 jezero, kad 
li ti se iz jezera pomoli nekakav bradat i kosat čovjek. 

— Hajde sa mnom, ispuniću ti tri želje — veli. 

— Ali ja ne znam plivati — branila se djevojka. 

— Ništa se ti ne boj — veli kosmati, pa je za ruku, 
pa je u vodu. 

Ronili oni tako, ronili, djevojka se već sa dušom 
stala opraštati, kad li ti se odjednom obreše k6 u ne- 
kakvom dvoru. Vidi djevojka da je zdrava i živa, a ne 
zna kako. Jato riba je dalje ponese, a onaj dlakavi nesta. 

Kako li ću ja sad odavde isplivati?" — zamisli se 
djevojče, pa zaplaka. Suza suzu goni, ali ne vidiš — 
voda odnese. 

Uto je one ribe pred nekakvo raskošno prijestolje 
primakoše, pa i one nekud otplivaše i iščezoše, a na 
prijestolju izniče nekakva ko žena li je, ko riba li 
je... Vidiš — strašna, strahotna, a opet i dobra, 
predobra, đah te mami a đah odgoni. Tek ti ta vodena 
kraljičetina prva progovori: 

— Eh, curo, hajde reci šta hoćeš. 

A djevojka brže-bolje prošaputa, malo joj i vode 
uđe u usta: 

— Da ne umrem za života! — veli. 

— Dobro, biće — odgovori ona vodenetina. — A 
šta ćeš drugo? 

— Da sav moj narod dovijeka živi. 

— Biće i to — veli ona k riba li je, ko žena li je. — 
A šta ćeš treće? — dometnu, pa se malo i zagrcnu a 


51 


bogme i promeškolji. 

— Da se vratim otkud sam i došla. 

— E, dobro — veli ona kralj-ribetina — i to ću ti 
ispuniti! Kod mene je ionako previše onih koji s 
tovarima blaga na leđima nisu mogli isplivati onamo 
otkud su i došli. 

Pa je vrati odakle je i došla i sve tri joj želje za 
redom ispuni! 


I2 


UČENJACI 


Bio jednom u Bosni jedan učenjak pa se proslavio. 
Čim je on postao slavan, odmah se okupe oko njega, 
pa sve za njim. Gdje je god ko iole bolji ručak spremio, 
na taj bi ručak i toga učenjaka zvali. Nije bilo dana da 
se o njemu nije govorilo. Više od sedamdeset knjiga je 
napisao. 

A bio je tu, opet, jedan drugi učenjak pa mu knjige 
loše ispadale. Onda on sve što je imao: pare, zdravlje, 
ženu, vrijeme, žrtvuje ne bi li kako makar jednu knjigu 
dobro napisao. Ono, knjiga ispadne dobro, on se 
obogati, zdravlje povrati, opet se oženi, vremena 
napretek, ali kad je malo bolje sve to pogledao, 
najednom se gorko pokajao. Ali više nije imao kud. I 
on je sto knjiga napisao. 

A bio je opet jedan pa se sve čudom čudio kako to 
da je njemu dopušteno da izmišlja knjige po vlastitom 
nahođenju i kako on hoće, ali o tome nikome nije gla- 
sno govorio. Više od dvije stotine knjiga je i on napisao. 

A bio jedan visok, crn, naočit, načitan, niko mu 
ništa nije mogao, pisao knjige po cijelome svijetu. Pa i 
nepismeni od usta otkidali da kupe barem jednu 
njegovu knjigu, a onda komšijama dosađivali da im 
se iz te njegove knjige čita naglas. Nije bilo kuće u 
Bosni a ni u Hercegovini u kojoj nije bila barem jedna 
knjiga toga učenjaka i to na počasnom mjestu. Sva su 
mu vrata bila širom otvorena. Ha mu nestane para, 
odmah bi se brže-bolje pare našle, pa mu se kriomice, 
da se ne uvrijedi, nekako doturale. Kad bi on napiši 

kakvu kjigu, to bi najviši odličnici sjedi pa čitaj da vide 
treba li postojeće zakone i uredbe kako-god mijenjati 
i ispravljati i spram njegovih knjiga sravnjivati. I on je 
napisao tri stotine knjiga. 

A bio je tu i jedan stari učenjak koga su svi mnogo 


cijenili i poštovali. On ovako reče: 
— Dosta se knjiga napisalo. Sad neka se nijedna 


knjiga ne piše dok se ove ne pročitaju. 
A tako i bi. 

NA PUTU 


Bila dvojica na putu, i zanoćalo, kad li ti ugledaju 
dvije ko žene li su ko djevojke, pa im one mahnu da 
stanu, da ih povezu. Ona dvojica se ustave pa ih sebi 
pozadi prime, onda krenu. Istom će ti onaj postariji 
za kresivo, plamen sine, pa ti on taj plamičak nad one 
dvije nadnese da vidi kakve su, valjaju li štogod. 

— Bogme, valjaju! — reče kad se plamen ugasio. 

— Dokle ćete? — pitaju ona dvojica. 

— Dotle... — odgovaraju one. 

Onda će ti opet onaj postariji: 

— A biste li vi da mi stanemo, pa siđemo, pa u 
kakvoj mehani šta pojedemo i popijemo? 

A one vele da bi. 

Stanu, pa u mehanu, a one vele: 

— Vi naručite, a mi odosmo malo da se preuredimo 
i ruke da operemo. 

Ona dvojica sve tako i urade, dođe piće, dođe 
meze, a onih cura nema, te nema... 

— Idider pogledaj gdje su — veli onaj postariji onom 
svom mlađem saputniku, a ovaj posluša, vrati se i veli: 

— Nigdje ih! Haman su pobjegle! 

Onda samo njih dvojica ono piće popiše i onu 
mezu pojedoše i kad to smiriše i kad zapališe, tek će ti 
onaj postariji ovako: 

— Znaš li ti gdje smo to kod onih cura pogriješili 
pa one utekoše? 

— Ne znam. 

— Kada sam ja ono krehno pa plamen prinio da ih 
osmotrim kakve su — one su tad vidjele kakvi smo mi! 

HAMAJLIJA 


Bio jednom jedan pa na badžanakovom tavanu 
slučajno nađe nekakvu hamajliju. Siđe on u kuću, kad 
tamo kod ognjišta punac mu i zet čuče i nešto zbore s 
njegovim amidžom. Nazove on selam, pa rekne ta- 
kva i takva stvar, evo sam našao ovu hamajliju, čini 
mi se da je sva od žežena zlata. 

— Jesi li znao za nju? — upita zet punca, a punac 
odvrati, ta kako će znati kada ovo nije njegova nego 
zetova kuća. Uto zet punčeva zeta reče da je njemu 
punčev badžanak govorio kako je njegova tetka s 
materine strane tu skoro pripovijedala da je 
badžanakova pranena sestri njegove punice zavještala 
nekakvu hamajliju, ali da se ta zagubila. Pa je li to sad 
ta hamajlija, on to ne bi znao da kaže. 

Uto amidža onoga što je našao hamajliju reče 
svome bratiću: 

— Eto ti svastike, pa nju pitaj. 

Svak upita svastiku, a svastika reče da odu toj 
njenoj tetki, pa da je pitaju zna li ona štogod o tome. 

Pođu svak i svastika i svakov amidža i, biva, zet 
bratića toga amidže, mlad čovjek, i punac mu punčev 
od svastike toga punca, a naiđe uto badžanak onog 
badžanaka koji je našao hamajliju, te se sa svima lije- 
po pozdravi, a svoju ženu upita kuda to idu. Ona mu 
odgovori kako se pristoji. 

— Jesam, govorio sam — reče on — badžanakovu 
zetu da je moja tetka s materine strane govorila da je 
moja pranena sestri moje punice zavještala nekakvu 

hamajliju. Otkud je ona to saznala, ja ne znam, ali da 
je tako kazivala, kazivala je. 

Uto dođu pred kuću punčeve svastike one dvoji- 
ce pašenoga, a pred njih izađe njen djever, pa im na 
lijep način selam primi i još ih ljepše upita kojim su 
dobrom. 

Otac, kći, oba zeta, amidža tog jednog zeta i zetov 
zet reknu djeveru punčeve svastike takva i takva stvar 
i da su došli zbog toga i toga, a on ih sve uvede u kuću 
tetki one žene na čijem tavanu je njen svak našao 
hamajliju od zlata i koja po zavještanju pranene njena 
muža njoj pripada. Ova se dobro začudi da je baš njoj 
namijenjen tako skupocjen dar, ali ga uze sa 
zahvalnošću, te još zovne neke svoje amidžiće, strinu, 
dajdžiće, djeverova bratića i unučiće, te ih u to ime 
sve lijepo ugosti i počasti. 

I još su neki došli, ali nisam tačno mogao da 
razaberem šta je ko kome u rodu. 

USUD 


Bio jednom jedan čovjek pa imao ženu i jednoga 
druga. Taj čovjek nije htio da ide u rat, štaviše, i druge 
je odvraćao da ne idu u rat, a njegov drug se kolebao 
da li da ide ili da ne ide. Tu, do njih, bio je još jedan 
čovjek koji je pošto-poto htio da ide u rat. Drug ovog 
drugog čovjeka s drugom od onog prvog čovjeka bio 
je u zavadi. 

Pođu ova potonja dvojica u rat, a kad tamo, i 
vojska se koleba. Zašto? Onaj prvopomenuti čovjek 
ih odvraća. 

Odu ona potonja dvojica prvopomenutom 
čovjeku i reknu mu: 

— Šuti, ne odvraćaj vojsku! 

Ovaj rekne: 

— Dobro. 

Kad pođoše, drug od ovoga što je rekao: "Dobro!", 
priđe onoj dvojici i pođe s njima na vojnu, iako je s 

onim jednim bio u zavadi. 
| To njegovog prijatelja ražalosti, a ženu mu 
prijateljevu obveseli, jer odranije nije voljela tog 
njegovog druga. 

Sad ova trojica sišla vo 
Neće u rat nikako. 

Zašto? Hoće vojska da u rat i 
odvraćao. Dvojica od one trojice što su sišli vojsci re- 
knu onome s kojim su sišli da ide opet gore svome 
drugu pa da ga zove da dođe u vojsku. 

— Kako ću kada sam sad od njega otišao? 


Jsci, a vojska ni makac. 


de i onaj koji ih je 

A ovi mu odgovore: 

— Kako god znaš i umiješ! 

Ode on, a prijatelj kad ga ugleda, obradova mu 
se, a prijateljeva žena mu se ne obradova. 

— Hajde dolje, pa svu vojsku odvrati od rata. Ako 
li ne odvratiš svu vojsku, nećeš ni mene! — rekne ovaj. 

Kad to čula žena, stala plakati i proklinjati: 

— Ne idi, čovječe, poginućeš! — reče žena, ali je 
čovjek ne posluša. 

Dođu sad ova dvojica među vojsku, a vojska se 
rastavi da oni prođu. Nađu onu drugu dvojicu, pa uda- 
re u razgovor. Onaj što je odvraćao vojsku od vojne 
govorio i dalje svoje, a onaj što je pošto-poto htio u 
rat — svoje. Ona druga dvojica nisu ništa govorila, ne- 
go su i dalje ostajala u šutnji i zavadi. 

A vojska čekala. 

Najposlije onaj što je htio u rat, rekne onome što 
nije htio u rat: 

— Hajde ti to potpiši! 

— Šta da potpišem? 

— Pa to da vojska ne ide u rat. 

— Ja to neću i ne mogu potpisati! 

— Zašto nećeš i ne možeš kad eto vojsku stalno 
odvraćaš? 

— Ne znam zašto, ali znam da neću i ne mogu. 

— Potpiši! 

— Neću! 

— Potpiši! 

— Neću! 

Vojska više nije mogla da čeka, nego uleti među 
njih i svu četvoricu pogubi. 

ČOVJEK SA TRI ŽIVOTA 


Bio jednom jedan čovjek pa imao tri života. 

Kud će — šta će sa prvim životom pa ga onako 
proćerdaj u piću i dokolici, jedva čekao da ga se kuta- 
riše, dodijao mu. 

Imam ja još dva života, mislio je. 

Pa on ode negdje gdje ga niko ne zna da živi taj 
svoj drugi život. 

Veli, sad ću ja pamet u glavu. 

Kud će — šta će pa odluči da život posveti 
junačkim djelima. 

Gdje god mu kakva nepravda zapne za oko, a on 
otvoreno istupi. 

Takva i takva stvar, to je, ljudi, nepošteno i 
nepravedno. Na svakakve nevolje nailazio, hapsilo ga i 
progonilo. 

Ali — omilio. Ovaj, vele, pravo govori. 

Kad zaratilo, on prvi za pušku i vazda se za pravu 
stvar borio. Najposlije i slavu neprolaznu stekao. 

Ali kako je život prolazio, sve ga nešto bilo stid. 
Stid ga što mu narod tolike počasti odaje. 

sta je? 

Tako i tako, sva ta moja junačka djela možete 
mačku o rep svezati. 

Zašto? 

Pa ja imam još jedan život pride, a ovaj sam 
mogao provesti kako mu drago, pa bi opet na isto 
izašlo. Jer, kakva sam to ja junaštva počinio kada sam 
vazda znao — poginem li, opet ću još jedan život živjeti. 

Te i umre sasvim nezadovoljan. 

A kad stupio u treći život, živio kao i svi ostali ljudi. 

TERS-ČUDOTVORAC 


Bio jednom jedan, pa što god bi reci, a ono, ako 
to ima — nestane, a ako to nema — nastane. 

A bio, onako, ters. 

Dva puta se ženio i dva puta porod izrodio. 

Prvi put bio negdje, pa ga pitali koga ima, a on 
rekao da ima ženu i djecu, a ono, kad se vratio, nema 
mu ni žene ni djece. 

Otada pazio šta govori. 

Ako ga kogod upita ima li ženu, a on samo šuti. 
Ima li djece, a on opet šuti. 

Jednom tako rekao da ima konja na prodaju, a 
ono kad u štalu, a konj crko. 

Jednom opet rekao koliko ima para. A ono kad 
tamo, ni dinara. A tačno rekao. 

Kad je lijepo vrijeme, a on nazove "dobar dan" 
— odmah kiša udari. 

Kad kome zaželi "lahku noć", ovaj svu noć ni 
oka da sklopi. 

To se stoga mnogo sa njim nisu ni družili, mada 
mu niko ništa nije smio. 

Jednom mu se jedan zamjerio a ters mu reče: 

— Ja sam mislio da si ti meni prijatelj. 

A onaj mu ovako odgovori: 

— I ja sam mislio da sam ti prijatelj, ali sada vi- 
dim da sam ti neprijatelj — pa ni pet ni šest, stade ga 
šakama po glavi udarati. 

Ters stane zapomagati, ljudi se iskupe, te se sta- 
nu čuditi da i njega neko bije. Kad onaj prestao, ters 

će, ljut što mu niko nije u pomoć pritekao: 

— Ja sam mislio da smo prijatelji. 

Ljudi se u još većem čudu nađoše: 

—- I mi smo mislili da smo ti prijatelji — rekoše — 
ali sada vidimo da smo ti neprijatelji — pa složno navale 
da ga biju. 

Ali ga ne ubiju. 

ČETIRI CARA 


Bila nekada davno četiri cara, sve jedan do dru- 
goga. Svaki bio car u svojemu carstvu. Svaki lezi ko 
car, ustani ko car... Carevali i dan i noć. 

Jedan bio sedamdeset četvrti car svoje carske loze. 

Drugi, opet, postao car kad mu je bilo svega devet 
godina. 

Treći bio blentav car, ali se to nije smjelo govoriti. 

Četvrti je imao trnovit put do trona: morao je 
otrovati oca, prognati mater, ubiti daidžu i zadaviti amidžu. 

Carevi se lijepo pazili i sve jedan drugome u goste 
dohodili. 

Jednom tako zasjela ta četiri cara da se razonode, 
kad li onaj jedan stade suze roniti: 

— E, lahko je vama — reče. — Ja sam morao oca 
otrovati, mater prognati, daidžu ubiti i amidžu zadaviti 
da se domognem svojega carstva! 

Kad to oni carevi čuše, ražalostiše se, a onaj 
blentavi i sam suzu pusti niz svoje bijelo lice. Onda 
cara stadoše ovako tješiti: te nemoj, te šta možeš, te 
bilo pa prošlo, te šta ćeš i sve tako. Kad se car malo 
utješio, a bilo je tu i mladijeh cura, kobajagi plesačica, 
te rakije, a i meze se našlo, helem, kad se car malo 
pribrao, ponovo će ti on ovako žalovitim glasom: 

— Duša je moja sva ranjava, malo je meni mojega 
carstva da se utješim, nego kad bih bio car i nad vama, 
čini mi se da bih se tek tada nekako utješio! 

Oni carevi se na to trgoše i među sobom zgledaše 
— ko je taj koji bi se lasno carstva odrekao, a onaj 

očas nadoveza: 

— Eto si ti car — reče prvome — sedamdeset i četvrti, 
šta će to tebi više? A ti si, opet — reče drugome — car od 
devet godina, već ti je zasigurno dodijalo i dosadilo. A ti 
si — reče trećemu — blentav car, pa bi ti bilo mnogo lakše 
da budeš samo blentav a da ne budeš i car! 

Gore-dolje, povuci-potegni, najposlije sva trojica 
pristadoše na to da im onaj bude car nad carevima. 

— Sad smo carstvo od četiri carstva — govorahu, 
a onome caru careva bi ko malo lakše. 

Samo ne zadugo. 

A narod od ta četiri carstva pio i veselio se i prije 
i poslije toga i kako tada, tako i dan danji. 

ĆUP 


Bio jednom jedan grnčar, ali već omatorio i sam, 
bez žene i djece i igdje ikog svog, drhtavim rukama 
pravio i peko tagare, bardake, testije, saksije, ćupove 
i lonce, helem, od toga životario, jedva sastavljao kraj 
s krajem i čekao da mu smrt zakuca na vrata. 

Jednom on usnije san, a u taj san mu dođe glas da 
od opšeničke gline načini ćup. I izađe mu na san i ćup i 
po obliku i po veličini i ručke kakve treba da budu i sva- 
ka šara i sve jasno kao na dlanu. Probudi se majstor, ni 
svanulo nije, a onaj ćup svejednako svijetli u mraku nje- 
gove izbe. Pa i kad se sasvim razdanilo, nikako ga nije 
mogao ispred sebe odagnati. Naoko običan ćup, a i nije. 

Kud će, šta će, upregne mazgu pa pod Opšeni- 
čko brdo, nakopa gline, vrati se, samelje je i od nje 
izradi ćup, onaj ćup što ga je usnio, ali nikako da ga 
potrefi sasvim onakvog, iako mu je stalno bio pred 
očima. 

€Ah, da mi se makar ruke ne tresu", mislio je 
majstor... Pa opet za kolo, pa pravi onaj ćup. Ali ni- 
kako da ga baš onakvog izradi. Taman misli: evo ga, 
a je li ga zgotovio, opet vidi — nije onakav. 

Pa iako nijedan nije bio kao onaj, sve ih lasno 
rasproda, samo mu jedan ostane, pa legne, kad kape 
usni san, a u snu mu se rekne da će u onom ćupu biti 
nekakva vodurina i da on tu vodurinu popije. | 

Kad odista u onom ćupu ostala nekakva voduri- 
na; grnčar je lazne, a ona gorka da gorča ne može 
biti. Ma, popiću je, pa šta bude... Ionako sam se na- 

živio", rekne. A samo što je popio tu vodu, ruke Mu se 
umiriše, i sva mladićka snaga u njih vrati, vid mu se 
razbistri, a životna radost zaigra u grudima. ' | 

Napravi majstor još ćupova, pa ih u poće pa sa 
peći na pazar, sve ih proda, pročuo se, stale i pase te 
njegove ćupove kupovati i njima svoje dvore ukraša- 
vati, ali onaj što mu je pred očima nikako da napravi. 
I tako godinu. | o. 

U tu ti se godinicu majstor sasvim Oporavio, ni 
traga kakvoj staračkoj nemoći, te se desi da se i oženi, 
a žena mu i dva sina blizanca rodi. 

A kad i u tome malo vremena poodmaklo, istom 
majstor ovakav san usnije. Opet onaj ćup, a iz ćupa izađe 
nekakva babuskara, pa mlađahnim glasom progovori: 

— Ako hoćeš da napraviš onaj ćup, ubij sinove, pa ih 
sa glinom samelji i pomiješaj, a ženu baci u oganj peći! 

Skoči majstor oda sna i pravo pođe djeci do pos- 
telje, a kad ih vidje onako usnule, na materi, reče: 

— Prije ću sebe u oganj hitnuti nego njih, pa ma- 
kar ćupa nikad i ne napravio! 

A kad svanulo, a ćup opet pred njegovim očima. 
Naljuti se majstor, pa mahne rukom da ga odagna 
ispred sebe, a ćup se prevrne i razbije u sto komada. 

BOGATUN 


Bili jednom neki pa živjeli, živjeli, kopali, sijali, 
žnjeli, zorom ustajali, s večeri lijegali, o praznicima se 
razgaljivali, hodili zemljom, vino pili, žito mljeli, ko- 
nje jahali, u svatove išli, djecu podizali, sjećali se davni- 
na i, živjeli, živjeli ... 

Jednom dođe kod tih nekakav gizdav bogatun, 
naoko pristao, pa im reče: 

— Čuo sam za vas pa sam došao da s vama svoj 
život odživim. 

Ovima bi drago, lijepo ga prime, a bogatun udri 
— ŽIVI. 

Ali čega se god prihvatio, nije mu nekako na dobro 
izlazilo. Oženi se — žena mu poludi. Dođu mu prijatelji 
u kuću — posvađaju se. Pođe u lov — ker mu pogine. 
Pođe na sud da svjedoči — onaj za koga je svjedočio ni 
kriv ni dužan kazne dopane. Žito zasije — samo njegovu 
njivu grad pobije. I sve tako. Ljudi se čudili, a onaj se 
svemu samo smijao, što je još čudnije bilo. 

— Vidi — rekoše — ovaj došao u nas da poživi, a 
nikako da poživi. Daj da mu pomognemo. Te mu sve 
lijepo nadoknade, ali ne samo da mu je sve to što su 
mu nadoknadili ponovo propalo, nego propadoše i oni 
koji su mu to nadoknadili. 

— Šta je ovo? — rekoše, a onaj se gizdelin samo 
smije. 

— Da ti nisi došao u nas mrijeti? — upitaše ga, a 
on odvrati: 

— Živjeti ili mrijeti sve vam je to jedno te isto — te 

se stane još jače smijati. 

— Ama, reci ti nama jesi li ti došao u nas živjeti ili 
mrijeti? — upitaše ga ponovo, a on im drsko odgovori; 

— Došao sam mrijeti! 

— E, kad je tako, mrtvom ništa ne treba — reknu, 
svuku ga do gola i takvog odvedu na groblje. 

Domalo ga nađu kako go sjedi na tuđem mezaru. 

— Što ne umireš? — pitaju ga, a on se smije. 

— Nemam od čega -— veli. 

Te ga opet okite, vrate mu sve ono njegovo s čime 


je bio i došao u njih i otjeraju odatle, a on ode daleko 
i više se ne vrati. 

ZLIKOVAC 


Bio jednom jedan zlikovac pa krao, palio, otimao, 
ubijao, pljačkao, šta sve nije radio. Dođi ondje pa ubij, 
dodi ondje pa zavadi, dođi ondje pa otmi, helem, da 
ne pričam. A to kuda je harao bila pitomina, svega u 
izobilju. Ko je taj, kakav je, odakle je, niko nije znao, 
samo se nagađalo, te odavde je, te odande je, te ovakav 
je, te onakav je, te od ovoga je roda i plemena, te od 
onoga je roda i plemena. 

Jednom se sve nadiglo i muško i žensko i staro i 
mlado da zločinca zajmi i kakogod utuče, ali njega 
nigdje, kao da je u zemlju propao. 

Čim se hajka smirila, a on neku curu, koja je malo 
dockan na vodu pošla, zaklo, bardak joj o pletenice 
svezo, a nju na česmu nakaradno, da izviniš, natoprčio. 

Izbezumljeni ljudi i sami zlu okrenuše, kidisaše 
jedni na druge, ruke okrvaviše. 

Jedan se krmačom oženio i u postelju je kao 
nevjestu priveo, drugi opet, sam sebi svako jutro po prst 
nožem odsijecao... Jedan starac svoju babu učkurom 
zadavio. Druga jedna baba svome starkelji na spavanju 
oštrom britvom mošnje odrezala, nije ni osjetio, pa mu 
ujutro od njih čorbu spravila. Tek kad je starac htio 
kašiku da podigne, tek ga tada nešto među nogama 
zažigalo, a baba se stala smijati, pa je smijeh ugušio. A 
izdahnula, vještica, stoga što se više od dvadeset godina 
nije nasmijala nikako, nego samo to jutro. 

Dokle je to trajalo, ne zna se, tek jedno jutro osvanu 
nekakav čovjek pa sve zlikovce i nevaljalce stade u su- 

ru utjerivati. Nekako ih sve pameti dozove, pa onom 
pitominom opet zavladaše izobilje i čestitost. 

Slavili onog ko najboljeg, a on na samrti reče; 

— Znate li vi ko sam ja? 

A oni rekoše da ne znaju. 

— E, ja sam vam onaj zlikovac što je prvi prije 
harao i robio, a ovo sam vam sve u red doveo da bih 
opet imao šta harati i robiti, pa zahvalite Bogu što umi- 
rem, inače bih vam ponovo sva ona Zla još i više nanio! 

NI DOBRI NE OSTADE 


Bio jednom jedan dobar, prostodušan čovjek, a 
takvih je bilo i biće ih sve do kijametskog dana. Čim 
se taj rodio, odmah je dobar bio. A takav je i ostao. 

Zivio je on u jednoj kasabi nakraj svijeta i tu je 
živio sve dotle dok ta kasaba nije skroz propala i 
sasvim opustjela. 

A sve je počelo tako što su se žitelji te kasabe 
preokrenuli, pa stali jedni drugima da sude i presuđuju. 

Najprije su osudili i rastjerali plesačice i ukinuli 
gotovo sve svetkovine. Nedugo potom strance su svezali 
u konopce i izgnali. Potom su se okomili na zagrljene, 
razdvajali ih i zauvijek rastavljali. Nisu mogli gore! 

Onda su i samu kasabu izdijelili, pa glupe osudili 
da žive u jednoj ulici, a pametne u drugoj, tako da oni 
nisu smjeli dolaziti ovamo. A tako su uradili i sa 
bogatima i sa siromašnima. 

Onom dobrom su našli još dvojicu, pa mu ih 
pridodali, ali naskoro jedan dobri pređe siromasima, 
a drugi dobri glupacima, pa je onaj opet ostao sam. 

A donijeli su i sijaset drugih zakona i uredaba i 
počinili još mnoge gluposti. Najposlije nisu radili ništa 
drugo nego se nadzirali, a kako ni to nije moglo potra- 
jati, jednog dana se svi naprosto ukočiše. A da se niko 
ne miče, ni to nije moglo, pa napustiše kasabu i rase- 
liše se kud koji i grad propade sasvim. 

Jedino je onaj dobri još ostao u njemu, ali i on 
zakratko. 

BLIZANCI 


Bili jednom čovjek i žena i imali sina. Čovjek 
umre, a žena htjedne da se uda, ali ne mogne od sina. 
Onda ona rekne: "Ko mi ubije sina, udaću se za nje- 
ga!" Nađe se jedan pa joj sina namami u šikaru i u 
šikari ga zadavi. Onda se ona uda za toga. 

Uda i rodi. Kad rodila muško ali, gluho i daleko 
bilo — nakazu. 

Patila se žena sa sinom-nakazom, a čovjeka joj 
svaku noć u snu pohodio ubijeni pastorak. Kako onaj 
nakaza rastao i stasao, tako se i snivani pastorak sna- 
gom opasivao. Kako koji san, a on sve veći. Sve dok 
ga jednom čovjek nije usnio kao da je div. Tri noći nije 
smio zaspati, ali četvrtu ga noć san obori. Ha ga sa- 
nak smorio, a onaj div-pastorak će ovako: "Tu sam 
te čeko!" pa ni pet-ni šest, nogom ga pritisne. Kako ga 
je pritisnuo, onaj odmah u snu izdahnuo. Tako ona 
žena ostane i bez toga svoga drugog muža-ubice. 

Ona nakaza, sin joj, uzme vreteno, pa materi Oči 
iskopa, sve po kući pokupi, proda i u drumske se ra- 
zbojnike odmetne. Dođe tajom na jedan izvor vode 
da se napije, kad na izvoru ugleda djevojče. Namah 
ga obljubi i utekne i vode se zaboravio napiti. 

A to djevojče ode ocu i materi, mati joj se obezna- 
ni, a kad došla k sebi, vide — pameću poremetila, a otac 
za sablju pa ode tražiti nakazu da ga posiječe. Za njim 
se nadignu i ostali ljudi. Nađu nakazu u gori, pa ga ka- 
menicama u zemlju zatuku i odu. Ali i onaj čovjek čija 
je ono bila kćer od tada ruke od života digo. 

Kćer mu rodi kćer. 

Nađe se jedan putujući trgovac pa je uzme sebi 
za ženu, a kćer joj posvoji kao da je njegova i ode 
odatle. Živjeli oni tako, živjeli a kćer im u ljepoticu 
izrasla. Uda ti se ona i to dobro i rodi dva sina bli- 
zanca. Kako ih gojila, to se jedan sve više u nakazu 
pretvarao, a drugi u diva izrastao. Onaj div stabla iz 
korijena čupa, ali brata-blizanca nakazu, koji mu ni 
do koljena nije bio, nikako nije mogao oboriti. Svak'" 
se živ tome čudio. Div bio dobar i poslušan, a nakaza 
zao i naopak i nikako se nisu mogli po pravdi nagodi- 
ti. Koga god dovedu da ih dijeli, niko im nije mogao 
ugoditi. Najzad se zareknu da ih podijeli kogod bez 
očiju i kogod bez pameti. 

Dovedu im obje pranane, a one učine ono što se 
od njih tražilo. 

A kako, to može svako lahko pogoditi. 

BRAT I SESTRA 


Bio jedan pa imao sestru, a ta njegova sestra 
nesretno se udala i to brata mnogo žalostilo. Najmi ti se 
on u paše i služio mu više od godine bez ikakve naknade, 
samo da mu omili i stekne kakvu-takvu naklonost. 

Kad prošlo više od godine, zovne paša momka 
na razgovor i upita ga kakvu će nagradu da mu da za 
vjernu službu, a ovaj odgovori da moli da sestru izba- 
vi i da će mu to biti najveća nagrada, a da za sebe 
ništa neće, niti mu šta treba. 

Kad ga je paša čuo i razumio šta se od njega išće, 
poželi da mu i brat i sestra vazda budu na očima, pa 
ovako reče: 


— Sestru ću ti izbaviti, a ti onda dođi s njom k 
meni. 


Onda paša ode da ono dvoje rastavi jedno od 


drugoga, kad tamo, neće čovjek da pusti ženu ni za 
kakve pare. 


— Zivot vam ne valja, a ti ženu ne puštaš — veli 
paša onome. 


— Ne puštam — veli čovjek. 

Onda paša i njega povede sebi u dvor. 

Brata i sestru lijepo obuče i pored sebe posadi, a 
onome dadne da mu u štalama radi. Domalo eto toga da 
svoju ženu zove. Izađe ona preda nj pa mu ovako veli: 


— Šta si zaslužio, to si i dobio, a mene više nemoj 
zvati, ja preda te neće izlaziti. 


Te ona ode na jednu, a on na drugu stranu. 
Naskoro ovoj ženi o kojoj je riječ dobro udari u 

glavu, a brata joj opet čama od nerada spopadne i 
dok je on sjedio i u pod gledao, ona je bjesnjela po kući 
baš kao da je njena. Najposlije reče onome paši, svo- 
me dobrotvoru: 

— A ti, ako misliš da se mnome okoristiš, grdno si 
se prevario! 

Kad to njen brat ču, pade na koljena da oprost 
od paše za sestru izmoli i ovako reče: 

— E, sad ja idem njena muža odmijeniti i da oka- 
jem to što je rekla. 

Pa, ni pet-ni šest, ode da odmijeni sestrina muža, 
ali kad tamo, a on dobro obikao i posao konjušarski 
jako zavolio, iz ruku ga ne ispušta. 

Onaj paša gurne goropadnicu i rekne: 

-— Hajde i ti za njima u štalu! 

Te se sve troje zajedno nađu. Tu se izmire, 
zahvale paši i odu odatle. 

GAZIJA 


Bio jednom jedan gazija, a gazija ko gazija! 

Jedino kada bi zaspao, pa sanjao da ljuti bije boj, 
jedino bi ga tada, u snu, dušmanska puška zgodila, ili 
koplje probolo, a ovako, na javi — jok! 

Dodije junaku da gine u snu, pa stane da misli i 
premišlja šta bi i kako bi. 

Ponajprije opet legne i snovima se prepusti, a ono 
buljuk najljućih dušmana navali da ga bije. On pote- 
gne handžara, jer ni u snu se nije s dušmaninom šaliti, 
ali dok jednog pokosi, druga ga dvojica rane; te dok 
on ovu dvojicu, a njemu crijeva poispadala; te dok on 
jednom rukom crijeva... uto se i probudi. 

— Ah, da mi ih se na javi dokopati, pasji sinovi, 
vidjeli bi oni svoje! Ali ne zvao se ja kako se zovem 
ako ih i u snu ne pobijedim! 

Te se opet zavedi u san, pa se tuci, bori i bij, ali 
nigdje one njegove hitrine i snage... 

— Ovako oni meni ne mogu ništa, a zašto bi mi 
onda mogli i onako — mislio je razbuđeni junak. — Ne- 
go, od sada ću ja drugačije, da žurim, nemam rašta, 
sve je to samo opsjena, a ako poginem — probudiću se! 

Te opet zaspi, a tamo učini sve onako kako je 
namislio, sve polahko i bez žurbe dušmane pobio i rastjerao. 

Nije morao ni da se budi. 

INDIJSKA PRIČA 


Bio jednom jedan čovjek u Indiji, ni ovo ni ono, 
nego onako, Jagadiš se zvao. Nije bio musliman. Kao 
dijete još se donekle batrgao, ali ha je malo poodras- 
tao, popustio u svemu baš kao da mu do života nije 
bilo ni stalo. Svak" živ, daj mu ovo, daj mu ono, a Jaga- 
diš ako mu ko šta da, to i uzme, a ako ne da, on i nema. 

Kad umro, odmah na donja nebesa spao, pa se 
jedno sto godina i tamo potucao. Oni drugi oko njega 
trsili se koliko je ko mogao, a on opet ništa, vukao se ko 
prebijena mačka. Kad mu je i tu rok istekao, vratilo ga 
na zemlju, ali sada u vidu prebijena mačka. Drago 
Jagadišu da ponovo vidi zemlju, ali on i kao mačak 
opet po starom. Svi se mačori čapaju, grebu i mijauču, 
samo on nekako po strani. Pa kad i taj mačji život 
odživio i krepo, padne on na još niža nebesa. Vidi, tanka 
opna posljednjih nebesa, nogom da udari, bi ih provalio! 
Ostane ti on tu jedno trista godina, sve polahko hodo, 
ali pri kraju upne iz petnih žila ne bi li se kako na zemlju 
vratio, makar kao ptica, i kad mu i tu izašao rok, vrati 
ti se Jagadiš na zemlju treći put u vidu svrake. "Hajd', 
dobro je", pomisli, "imam krila", pa letaj! Pošteno leto 
dosuđeni mu vijek, a kad i treći put krepć, opet se na 
tom tamo svijetu premetnuo u Jagadiša. Ostane ti on 
tu dobrih pet stotina godina, pa kad i opet rok izašao, 
rodi ti se on po četvrti put. 

Ha je malo poodrastao, stane ga život tulehati, 
ali se on ovaj put sa životom ponesi, pa se nosi ne bi li 
kako čestito kraj dočekao, a onda, nije se imalo kud, 

opet umre. Pogleda on oko sebe kad vidi nije više na 
onim donjim, nego je na gornjim nebesima, pa se malo 
ko i obradovao. Ali, zakratko. Dok ga na onim donjim 
nebesima niko ništa nije ni pitao, ovdje ga stanu grditi 
i koriti za svaku sitnicu. "Ih, molim ti se lijepo", čudio 
se Jagadiš, "zar se i za to odgovara?" Odredilo mu i 
nekakvu kaznu i jedno šest stotina godina prenosio 
nekakav kamen i tek ga nekih zadnjih sto godina ko 
na miru pustilo. 

Kad i tome istekao rok, opet ga rođenjem na 
zemlju vratilo, kad gdje će, a ono u Bosnu. Ih, drago 
Jagadišu, ne može se kazat'. I zaboravio da je bio 
Indijac. Odmah ga bogumili uzeli pod svoje, pa ga 
ispravno, u duhu svoje jeresi, odgojili, u starosti do 
dida dogurao. 

I onda opet u zemlju, pa iz zemlje u nebo, pa s 
neba na zemlju. 

I taj put Jagadiš na jedvite jade do kraja života 
nekako čestit ostao, te se još jednom, nakon smrti, 
vinu u najviša nebesa. Kad tamo dospio, istom se ta 
nebesa širom otvoriše i on izađe u nekakvo svjetlo, pa 


kroz to svjetlo, pa hajd', pa hajd', skroz tamo negdje 
izašao... 

MAMUT 


Davno, prije nekih dvadeset hiljada godina, živio 
je u jednoj pećini slikar, umjetnik. Ali u toj pećini nije 
bio sam, živio je u čoporu sa drugim praljudima. Bio 
je po prirodi plašljiv i u lovu se nije isticao, ali je zato 
po zidovima spilje crtao kozoroge, sobove, mamute, 
bizone, divlje konje i jelene. Bio je ogrnut pohabanom 
i olinjalom kožom neke životinje, a kako je teže nego 
suplemenici podnosio smrad i dim iz ognjišta 
sklupčavao bi se bliže izlazu iz pećine, a tu je, opet, 
često drhtao od studeni. Pri podjeli plijena prolazio je 
gore nego žene i djeca i bio je neuhranjen i slab. Ali 
njegove oči bile su krupne i sjajne, a njegova duša se 
radovala kamenim oblucima i jarkim bojama danju, 
a zvjezdanom nebu noću. Iako je bio u dubokoj 
starosti, već se bližio svojoj tridesetoj godini života, 
izdaleka je žudio za jednom divljakušom plavih očiju, 
ali joj nije prilazio, jer je i ona kao i sve ostalo 
pripadala strašnom vođi plemena. Kako su praljudi u 
to doba već svladali govor, starješina jednog dana 
zaurla umjetniku u lice: 

— Ti! Pođi za mnom! 

Slikar nevoljko skloni ustranu svoje zdjelice u 
kojima je spravljao boje od gline i loja, čađi i izgorjelih 
kostiju i poslušno pođe za vođom. 

Kad su dospjeli na jednu izbočinu, ispred njih se 
ukaza čistina i krdo od nekoliko mamuta u daljini. 
Starješina ispruži ruke i promrmlja; 

— Onog najvećeg ja hoću ubiti. Ti ćeš njega 

nacrtati. Mi ćemo jesti njegovo meso. 

Slikar se vrati u pećinu da izvrši nalog svoga 
glavara i magičnom slikom pomogne plemenu da se 
dokopa plijena, ali ispod njegovog šila i prstiju 
zamočenih u boju nikako se nije ocrtavao mamut kojeg 
je vidio, nego krdo divljih konja koje je tih dana i noći 
neprekidno sanjao. 

Starješina je bio gnjevan: 

— Ti nisi nacrtao ono! Ja pojesti tebe! 

Ali, srećom, do nekoliko dana zaista je naišlo 
krdo divljih konja i pleme je lahko došlo do obilnog 
plijena. 

SMRTNIK I BESMRTNIK 


Bio jednom jedan čovjek, pa umislio da je besmrtan. 

A bio, opet, jedan drugi pa svaki čas čekao da umre. 

Nađu se njih dvojica, pa će ovako: 

— Ah, zaista — reče onaj koji je svaki čas čekao 
da umre — šta bi čovjek mogao da počne na ovom 
besmislenom svijetu? 

— ja se to pitam — reče onaj besmrtni. 

—- Ajeli i ti čekaš da umreš? — upita onaj smrtni. 

— Jok, čovječe, šta ti pada na pamet, ja sam bes- 
mrtan — ravnodušno odgovori besmrtni. 

— Ništa mi se ne mili — reče smrtni. 

— Ni meni se ništa ne mili — reče besmrtni. 

— Ali kako to da se baš tebi ništa ne mili? — upita 
smrtni. 

— Pa i ja se pitam kako to da se baš tebi ništa ne 
mili? — odgovor besmrtni. 

POŠTENO GLAVU IZGUBIO 


Bio jednom jedan pa sve pošteno; šta god, on 
pošteno. 

Pošteno mislio, pošteno radio, pošteno se ponašo. 
Drugi ljudi kako ko, a on pošteno. 

Počne nešto, pa ako ne može pošteno, on 
odustane. Vazda na gubitku ... 

— Pa, ne mora baš sve skroz pošteno — govorili 
mu. — Može malo i onako... 

— Neka — veli — svak" zna svoje. Ja ću ovako, a vi 
kako god hoćete... 

Držao se poštenja, ne može se kazat'... 

Čuo za njega i sultan pa ga zovne. 

Došo čovjek sultanu, pa veli: 

— Esselamu alejkum! 

— Alejkumu selam! — veli sultan. — Kako si? 

— Dobro sam. A kako si ti, svijetli padišahu? 

— Dobro sam — veli sultan. — Nego, znaš li ti zašto 
sam ja tebe zvao? 

— Zbog moga poštenja! — odgovori čovjek kao iz 
topa. 

— Tačno! — otpovrnu sultan. — Nego, deder ti meni 
reci dokle ti tako misliš? 

— Dokle god budem mogao. 

— Aha! -— veli sultan. — A šta misliš jesam li ja 
pošten? 

— Nisi! — veli onaj čovjek. 

— Kako znaš? 

— Pa, da si pošten, ne bi me to ni pitao. 

— Aha — veli sultan. — A jesam li ja sultan? — upita. 

— Jesi. 

— A je li pošteno sultana vrijeđati? 

— Nije. 

— A ti reče da sam nepošten? 

— Rekoh. 

— I tako me uvrijedi! 

— Da — reče skrušeno čovjek. 

— Te prema tome nisi više pošten. 

— Tako je, svijetli padišahu — potišteno priznade 
čovjek. 

— I sad ću ti ja glavu otfikariti! — reče sultan. 

— I zaslužio sam — odvrati čovjek. 

I sultan mu pošteno glavu otfikari. 

ILIJA GROMOVNIK 


Bio jednom jedan pa oduvijek žudio za tim da se 


gromovima bavi. 

Kad došo vakat, a on pravo lliji. 

Ilija se zavalio, samo mu glava iz oblaka viri, 
lulu puši. 

— Šta je, šta hoćeš? — pita Ilija pridošlicu, a pri- 
došlica otpovrnu: 

— Eto, ja bih volio da ti pomažem. 

— Šta da mi pomažeš? 

— Pa, eto, to oko munja i gromova. 

— Ne treba meni nikakav pomagač — veli Ilija. 

— Pa, eto, makar da ti gromove dodajem, one ma- 
nje — navalio pridošlica. 

— Ja tolike godine to sam radim, pa ću i nadalje - 
veli Ilija. 

— Pa, eto, makar da sam pored tebe dok grmiš i 
sijevaš. 

— Šta ćeš pored mene dok grmim i sijevam i oglu- 
hnućeš i oslijepićeš! — veli Ilija. 

— Ma, vala, čini mi se — ne bih ni žalio! — reče 
pridošlica. 

Vidi Ilija ovoga se neće lahko kutarisati pa ga najmi. 
A tu bilo munja od šesto metara pa do tri kilometra 
dužine, sve u snopove povezane i lijepo uspravno složene 
kao kakve pritke. Stoje onako zaleđene iznutra 
svjetlucaju, sve se po njima nekakva rosa hvata, puše S€ 
i tinjaju. A pored njih okovani sanduci s grmljavinom. 
tako tih sanduka naslagano, ne možeš prebrojat'. 

— Ja sad idem leć' — veli Ilija — a kad budemo nad 
Australijom, ti me probudi. 

Ilija se fino zašuška i odmah zahrče, a čuvar legne 
potrbuške, pa rupu u oblaku načini da gleda kad će 
Australija. Malo, malo, istom mu vjetar onu rupu 
začepi, a on pruži ruku pa onu rupu proširi. I sve tako. 

Pao i mrak, prst pred okom ne vidiš, a čuvar kud 
će — šta će, napipa Ilijinu šibicu, otvori je, kad u njoj — 
gromići. Trgne jednog, kresne, on pukne, prst mu oprlji, 
baci ga, kad dolje na zemlji, ugleda kengura. 

— Australija! — vikne. 

Ilija ustane, protegne se, pa veli: 

— Zar već?... Dodajder mi onaj snop. Samo pazi 
da se ne opržiš! 

Donese čuvar munje pa ih baci Iliji pod noge. Ilija 
otkine jednu i dok je još tinjala, priždije lulu, a onda je 
onako nasumice hitne od sebe. Plane munja, ne može 
se kazat'! 

— Daj grmljavinu! — vikne Ilija. 

Čuvar poteci po sanduke. Munja se i ugasila, a 
on sanduk još otvorio nije. 

— Brže, brže! — viče Ilija. 

Tek čuvar otvori i sanduk, a iz sanduka rukne i 
grmljavina. 

Gruhali tako nad Australijom, pa jesu jedno 
dvjesta, do dvjesta i dvadeset munja sasuli, istom će 
Ilija ovako: 

— E, sad je dosta — reče. — Ja odoh opet leć', a ti 
me, kad budemo nad Bosnom, probudi. 

— Kako ću Bosnu prepoznati? — pita čuvar, a Ilija 
veli: 

— Vidjećeš, brate, sve brda i poneki čojk! 

Te ga primi u službu i sasvim se na njega navikne. 

PAKAO 


Jedno vrijeme, koju godinicu, ni u jednoj 
hrišćanskoj zemlji niko nije sagriješio, pa im polja 
paklena opustjela, kazani vreli onako klokotali, jezičine 
vatrene naprazno palacale i nasuho zrakom praskale. 
Skupine besposlene vražje bratije tumarale uznemirene 
nenadanom oskudicom. A đavlu je dosada nesnošljiva. 

Toliko je taj vražiji soj obuzela besposlica da su s 
gađenjem zakretali glave od starih griješnika, pa mnogi 
od griješnika malo odahnuše. 

Brojnim kazanima vatra splasnu te se griješnici 
stadoše brčkati u toploj kupelji, kao za života, umjesto 
da dreče u kipućoj vodi. Odavde, odande stade dopirati 
i ljudski grohot i hakatanje što pakao ču samo tada i 
nikada više. Bolnih urlika bilo je sve manje. 

Najzad neki griješnici i griješnice stadoše iz vatre 
iskakati i nadadoše bježati goletima pakla, te davli- 
naredbodavci imađahu prepune ruke posla. Okupivši 
se po urvinama, to se ljudi uglavnom u dvije skupine 
podijeliše. U jednoj skupini su bili oni koji su zagovarali 
da se s davlima pobiju, a u drugoj oni koji se pokajaše. 
Ove druge, đavli, već pri prvom pokušaju i naletu, 
lasno pohvataše i opet ih u vatre baciše, a s onima se 
pohrvaše. Međutim, nekolicina griješnika se tako 
žestoko otimala da ih đavli najzad primiše u svoje 
redove kao pomagače nižeg reda. A kad i to bi, to više 
od po pakla griješnika iz svega glasa zavapi. 

Utom mnogi vrazi izbiše kroz koru zemaljsku u 
zemni život. Neki izbiše tamo gdje je ljeto, a neki 

svojim čupavim njuškama razgrnuše snijeg, a jedna 
grupica od sedam đavola izbi u jedno selo kod 
Karlovca, ujesen, na mraznu zemlju, predveče; i to 
izbiše kroz oranicu nekog Ante Marčete, a samo što 
iskočiše, naletješe na Miju Kalavu, koji je to popodne 
u Zemljoradničkoj zadruzi bio kupio litar "gasa" i 
pošao kući gore u brda. 

Jest da je Kalava, onako s nogu, u Zadruzi, popio 
čokanj ljute rakije, ali nije bio pijan. Kad ih ugleda, 
stane oči trljati i štipati se za neobrijane obraze, a onaj 
mu reče: 

— Džabe se ti štipaš! Štipo se ti ne štipo, nas ne 
Tastjena ee 

"Gdje je sad učitelj Stjepan Račan, koji je govorio 
da đavola više nema", pomisli Kalava. Nije ni 
domislio, a onaj jedan mu istrže bocu, koja je bila 
pampurom začepljena, pa je omirisa. 

— Fuj! — reče i prosu "gas". 

Onda se u kolo uhvatiše, pa sve oko Kalave. Ne- 
kom se od njih noga omače, papak udari o kamen, 
frcnu iskra, a "gas" planu... 

To veče Zadruga je do temelja izgorjela. Kalava 
Mijo se kleo da ju je zapalilo sedam vragova, ali mu 
nisu vjerovali, domalo mu i u ženu ušao vrag; neki 
zgriješiše sa njom, a neki i bez nje, te se paklena pros- 
transtva opet stadoše puniti griješnicima a đavli se 
obradovaše i odahnuše. 

I sve opet pođe svojom uobičajenom kolotečinom. 

SLUGA 


A bio, opet, jedan, samo davno, neki Grubač, 
dvorio gospodara. Dvorio ga i služio tako dobro da se 
to ne da iskazati. Gospodar mu Ptičićević bio neka- 
kav ženskast, a sluganćer Grubač poganćer, rugoba i 
grdoba. Pa ipak, sve je znao šta Ptičićeviću treba u 
koju minutu i u koji čas. Bili su mu nudili pare da pre- 
đe kod drugoga, ali Grubač ni da čuje, volio svoga 
gospodara, šta li, nije htio od njega da ode. A tom Pti- 
čićeviću nudili sedam drugih slugu za tog jednog, a ni 
ovaj nije dao njega. 

Kad je umro, sve mu ostavio, pa Grubač imanjem 
zagospodario i gazda postao. 

Odmah najmio nekog Markana da sada Markan 
služi Grubača kao što je Grubač služio Ptičićevića, ali 
ovaj Markan, koliko god da se trudio, nikako nije 
mogao Grubaču da udovolji. Kako za šta poteci, a 
Grubač ga odmah ispravi: 

— Nije tako — veli — nego ovako... 

Pa po sto puta na dan: nije tako, već ovako. 

— Đubre, ljenčugo, gotovanu, dripče, ispičuturo... 
— svašta mu govorio. 

Uzmi pa ga bij, a Markan se smije; poslije ode, 
pa se izopija. Na kraju trčeći za Markanom i učeći ga 
kako se služi, Grubač, opet, na oči — sluga, nije se mno- 
go od Markana razlikovao, osim, možda, po odjeći. 
Sjeo malo pa gazdovao, pustio Markana da radi kako 
mu Valja, ali nije dugo izdržao. 

— Hajde, evo, sjedi na moje mjesto — reče mu 

jednom — ja ću tebe služiti, a ti gledaj...! 

Sjeo Markan da zapovijeda, te daj mi ovo, te daj 
mi ono, pa mu se dopalo, ali kada Grubač, nakon 
nekoliko dana, reče: 

— E, sad je dosta, silazi i služi —- Markan zaboravio 


i ono što je znao. 
Onda se Grubač razgoropadio, pa Markana 


tukao, mučio i kažnjavao, nije se moglo gledati. 

— Što ga ne otjeraš? — pitali ga, a Grubač samo 
Šuti. 
— Što ne pobjegneš? — pitali Markana, a Markan 
veli: 

- Ma, dobar je on... 

Na kraju se Grubač zamorio, šta li, nije više 
Markana tukao, ali i opet nije mogao da primiri. Poveo 
je Markana nekom velmoži Kosaču, pa se najmio da 
Kosača služi, a Markan da gleda. Služio Grubač 
Kosača, kao nekad Ptičićevića, ali ovaj ni habera, 
služio ga ne služio... Kad ni tu Markan ništa nije 
naučio, Grubač ga otjerao, a sve što je Ptičićević njemu 
ostavio dao majstorima da Ptičićeviću mauzolej i kip 
podignu, pa je ostatak života nešto čeprkao oko tog 


kipa i taj spomenik obilazio. 

SVETAC I KNEZ 


Bio jednom jedan knez-svedržitelj, a u toj njegovoj 
kneževini skrovito i skromno, na jednom drvetu, 
životario svetac zvani Jo. 

Knez bi moćan vladar, upravljao svim i svačim, 
ljudima, stvarima, konjima, kolima, poljima, 
livadama, šumama — njegova vlast se protezala na 
sve i svja, plovke su plovile, takoreći, po njegovoj volji, 
papkari pasli i brstili takoreći po njegovoj naredbi, sve 
živjelo pod njegovom paskom, sve disalo kako je on 
htio; ponekad popusti, pa osluškuj kako diše to što 
diše i tako... Uveče, na dvoru, priređivao gozbe s 
plesačicama, sve u svemu, živio kano kakav kralj. Pa 
ipak, u dubini duše bio nesretan i nezadovoljan. 

A svetac Jo pio kišnicu i rosu lizao s lišća drveta, 
jeo trnine, svekolikog se života odricao, dane i noći 
provodio u molitvi i postu, u oblake gledao, zvijezde mu 
kosti probadale, bio nadaleko poznat svetac, pa ipak, u 
dubini duše ga grizlo i izjedalo nekakvo nezadovoljstvo. 

Jedne noći, da posigurno izbjegne napastvovanje 
zlih sila i demona, svetac Jo obgrli najtanju granu svoga 
drveta tako da tijelo izmuči nesnom, istom mu grana 
pod njim šapnu, progovori: 

— Idi knezu! 

— Pa ti znaš da je taj razvratnik posljednji čovjek 
kome bih ja otišao! — opirao se Jo na grani. 

— Baš zato, idi! — bila je uporna grana. 

A knez, koji je to veče na gozbi popio deset litara 
vina, a potom obljubio deset djevojaka, pa legao u svilene 
dušeke da zaspi, nije mogao ni oka da sklopi. Prevrtao 

se, tako, prevrtao, sve šakama tukao postelju oko sebe, 
kad li ta svila pod njim procvili ljudskim glasom i 
razgovijetnim riječima: 

— Idi svecu Jou, idi svecu Jou! 

— Ma kome da idem? — šapnuo knez i gadnu psov- 
ku prevali preko zabreklih usana — zar onoj ofucanoj 
svraki-zloslutnici na drvetu?! Ta, to je posljednji čo- 
vjek na ovome svijetu kome bih ja otišao! 

— Njemu, njemu — cilikala je svila. 

Kud će, šta će, knez se digne i opremi, pa tajom, 
da ga niko ne vidi, iskrade se iz dvora i krene prema 
drvetu. A svetac Jo isto tako siđe sa grane, pa krene 
knezu u sretanje. Sretnu se oni negdje na polju na pola 
puta, pa stanu. Prvo što je knez pomislio bilo je da 
sveca tu, odmah mačem posiječe, a prvo što je svetac 
pomislio, kada je kneza ugledao, bilo je to da ga smjes- 
ta prokune i anatemiše. Ali obojica se suzdržaše. 

— Eto, ja tebi... — veli knez. 

— Lja tebi... — otpovrnu Jo. 

— Šta ti bi pa baš meni...? pita knez. 

— A šta tebi bi pa baš meni? — nije se dao Jo. 

Onda stali pa šute. 

Nema svile pod knezom da ga posavjetuje, nema 
grane pod Joom da ga uputi. 

— Pa ne bi se baš reklo da si ti meni...! — veli Jo. 

— Ne bi se, vala, reklo ni da si ti meni! — ljutito 
odbrusi knez. 

Te se ondje, usred noći i nasred polja, stanu 
svađati i prepirati. 

Najposlije odu jedan od drugoga. Jo, da kazni sebe, 
popne se na najtanju granu, samo bi vrabac mogao na 
njoj usnuti, pa zaspa. A kako zaspa, grana puče, a Jo 
pade i pogibe. A knez ode na dvore, pa svu tešku svilu 
na se i poda se, a kad ujutro — svila ga ugušila! 

Mudar narod slavio obojicu. 

TARAČ 


Bio jednom jedan čovjek pa imao ženu i kćer. A 
to obje bile vještice. Radio on i donosio u kuću ko i 
ostali ljudi, ali kad god bi uđi u kuću, nekakva bi ga 
mora pritisni. Onda on bježi iz kuće. 

Nađi kakva oženjena, pa mu se žali, pola u šali, 
pola u ozbilji, ali se žali, te ovo, te ono... Naš jednog 
dobro pjana od rakije, ovako glasno mrmolji: 

— Žena mi u jednom ćošku, kćer mi u drugom 
ćošku, punica mi u trećem ćošku, a ja u četvrtom ćo- 
šku. Uto iz tri ćoška sve tri prema mome ćošku, u 
mačke se pretvorile, pa se prikradaju. Kad se sasvim 
primakle, a ja dreknem: Šic! a one bjež' nazad. I sve 
tako, malo, malo, a one opet prema meni, a ja opet: 
Šic! a one opet nazad... 

Dođe čovjek kući, pa nazove selam, a žena mu: 

— Mjau! - veli. 

A tako isto i kćer: 

— Mjao, babo - veli. 

— Šta vam je? - pita čovjek, a one se smiju. 

Sjeli da večeraju, a jelo masno, premasno. 


— Sta je ovo? — pita čovjek zgranut — ta znate da 
ja masno ne jedem! 


A žena mu otpovrne: 

— Mi se ovdje svega odričemo, ti dođeš pa izvo- 
ljevaš. Ako ti se ne sviđa, a ti nemoj jest'..,! 

Te ti čovjek gladan na počinak. 

Kad sutradan: 

— Treba ćilim isklofati! — veli žena. 

Čovjek iznese ćilim, a žena ga uhvati za jednu 
nogu, a kćer za drugu, pa njime stanu ćilim klofati. 
Klofale, klofale, kad su ćilim isklofale, čovjek opet smo- 
ta ćilim, pa u kuću sav prašnjav i isprebijan, a ni ne 
zna šta mu se dogodilo. 

Ode na posao, o kamenu se bavio, a žena mu i 
kćer sve one pokvarene ljude iz komšiluka zovnu, pa 
sa njima udri jedi i veseli se i radi bezobrazne stvari i 
ružnim riječima se sporazumijevaj... 

Predmrak čovjek kući, a sva kuća uneređena, že- 
na mu i kćer na podu zaspale. 

— Šta je ovo...! — vikne on, a one se prenu oda 
sna, pa zapomažu: kao, dok je on izbivao, neki ljudi 
došli, svu im kuću uneredili. Čovjek u policiju, takva i 
takva stvar, a i policija već zna o čemu se radi... 

— Pofataće ih — veli čovjek. — Sve će ih pofatati i 
povješati...! 

A žena mu i kćer pospremile kuću, sjele, kobaja- 
gi plaču, a ovamo se u mahrame smijulje. 

Tako radile od njega šta su htjele. Njemu u duši 
teško ne može se kazat', ali nikako da razabere od 
čega. Najposlije mu došao jedan kć6 drug, ko prijatelj, 
pa mu na uho stao šaptati, a sve očima koluta i glavu 
okreće ne gleda li kogod: 

— Idi, bolan, bježi, sve im ostavi...! 

Ali ga čovjek ne posluša, a žena i kćer na kraju 
od njega tarač načiniše, pa ga spočetka unutra kod 
vrata držale da ga svijet ne gleda, a onda ga javno, 
pred vrata prostrle. On živio tako, kao tarač, koliko 
je mogo, a onda izdahnuo. 

A njima dvjema niko ništa. 

PRORICATELJ 


Bio neki Ozogorović iz Orahovice više Žepča, 
sve znao unaprijed. 

Sve znao unaprijed. 

Ko god mu dođe, pa ga upita šta ga u životu čeka, 
on mu rekne i prorekne. Ovaj ode, kad zaista tako i 
bude. 

Pročuo se Ozogorović nadaleko, ono malo zemlje 
što je imao dao u najam, pa sjeo i samo se proricanjem 
bavio. 

Dođe, tako, cura, on oko nje, anaga-banaga, 
udaćeš se, veli, za mlada i nejaka. Ona u selo, kad tamo, 
udali je za mladića, nema mu ni dvanaest godina. 

Ona opet Ozogoroviću, šta će sa mnom biti? 
Skočićeš s Orlovika u Bosnu i utopićeš se, veli. Žena 
natrag, šta ti je reko? To i to. Pa kako ćeš s Orlovika 
Bosnu doskočiti? Ne znam. 

Popne se ona na vrh Orlovika, pa skoči, kad u to 
tri orla i sedam sokolova prhne s Jeleč-planine, pa 
pandžama ženu za dimije, pa je nosi do nad Kapin 
Točak, pa je pusti u Bosnu u vodu. 

To velika žalost u narodu nastala, a Ozogorović 
se, svejedno, još više pročuo. 

Došo mu, tako, jedan imućan. Ti si imućan, veli 
mu Ozogorović. 

Jesam, veli onaj. E, više nećeš biti, veli Ozogorović. 
Tako? Baš tako! Pa dokad? Do prekosutra! 

E, neće, vala, biti ni kako ti kažeš, uzjoguni se 
bogatun, pa sve što je imao, taj dan, do podne, razda 

siromasima. 

To bi, kad eto ti ozgo leti Ozogorović, viče: "Ni- 
je do prekosutra, nego danas!" 

Te tako i to pogodi. 

Došo mu jedan, nije čestito ni ušo, a Ozogorović 
mu odmah ovako: 

€Došo si da ubiješ pašu!"? "Ah", začudi se ubica, 
ća ja naumio tebe!" 

Te obojica poteci, ali, nu, ubica bio brži — ubio 
pašu. 

Od tada se narod odbio od Ozogorovića, pa niti 
mu ko išao, niti je on koga primao. 

Tek ne prođe mnogo vremena, a Ozogorović 
kadiji. Ja sam kriv za ubistvo paše, veli. Kako kriv? 
Tako i tako. 

I dokaže. 

SMRT NA VRATA 


Bio jednom jedan čovjek pa ga pritislo i odovud i 
odonud. Gleda on i misli bi |? mogao kakogod uteći, 
ali vidi ne može, nema se kud. 

Da je kako dosta para, možda bi i moglo. 

A bila noć. Digao on glavu spram čista neba a 
sve zvijezde i male i velike nekakvom tečnom svje- 
tlošću u mjestu trepere, izazivaju. Hajde ih dokuči! 

Da propadne — propadao je, ionako je jedva živu 
glavu izvukao, da opet propada, ne propada mu se. 

Gore ne može, dolje neće, a pritislo ga i odovud i 
odonud. 

Jedno misli, na drugo izađe. 

Najposlije stao smrt zazivati. 

A smrt, ne budi lijena, plašt na kosti, kosu u ša- 
ke, pa tome čovjeku na vrata. 

- Ko jje? 

— Ja! 

= Ko si ti? 

— Smrt. 

— Kakva smrt?! 

— Smrt! 

— Šta hoćeš? 

— Zvao si me! 

— Ama, ja sam to samo onako — reče čovjek. 

Uto mu sav život izađe pred oči. 

Tu život, tamo smrt, a on u sredini; život prošo, 
a smrt došla, život ne povrati, a smrt ne odvrati. 

A onoga što ga je bilo pritiskalo i odovud i odo- 

nud — nigdje, kao da je u zemlju propalo. 

Onda on svom snagom podupre vrata da mu 
smrt u kuću ne uđe. 

"Da mi se sjetiti šta me je ono bilo onako priti- 
slo, pa ni po jada!"" pomisli čovjek pa zaviče: 

— Idi smrti od mene! 

Smrt ode drugom, ono što ga pritiskalo trećem, 
a ova priča svome početku. 


97 


SKUP 


Bio jednom jedan, onako, ni tamo ni 'vamo, moro 
da živi, pa to ti je. A bio opet jedan drugi, pa i on bio 
sličan tome, samo malo drugačiji. I do njih treći koji 
je živio sam. Za njega se, opet, ništa nije znalo, ni ko 
je, ni šta je. Odu ona dvojica tome potonjem, pa na 
vrata: kuc, kuc! 

- Koje? 

-Mi. 

— Ko vi? 

— Otvori pa ćeš vidjeti. 

— Neću da otvorim! 

— Otvori! 

— Neću! 

— Otvori! 

— Neću! 

Provale oni vrata. Kad tamo i ovaj kć i oni, O 
sebi pri sebi. 

Sad izađu sva trojica, kad samo što su izašli, a 
sretnu još jednog ko što su i oni. 

-— Merhaba. 

— Merhaba. 

— Kako si? 

— Dobro sam. 

— Kud ćeš? 

— Šta vas briga. 

— Hajde sa nama. 

— Kuda...? 

— Vidjećeš. 

— Neću! 

- Hoćeš!... 

Pođe i ovaj. 

Išli tako, išli, kad naiđu na takvih kao što su oni, 
ma jest? ih bilo jedno trista do trista i pedeset, ako ne 
i više. A to bio ko nekakav skup. 

Nastala graja vanj takva, a onda se stanu grliti i 
ljubiti. 

— Ma otkud vi? 

— Eto, mi slučajno. 

— Slučajno? 

— Slučajno. 

I ostanu tako tu do mraka, a onda opet svak" na 
svoju stranu. 

NARODNI PRVAK 


Bio jedan pa govorio: 

— Alajhmanet narode, ja odoh! 

— A kud ćeš? 

— Odoh! — veli. 

— Pa kako ćeš? 

— Fino — veli. — Odvojiću se. 

— Pa kako ćeš se odvojiti? 

— Uzdići ću se! = veli. 

Helem, narod ga pusti, a on se uzdigne. 
— Ehej, narode! — stane taj da viče odozgo. — Kako je? 
— Dobro je — veli narod. — A kako je tebi? 
— Bolje, mnogo bolje... 


— Siđider malo... — zaviče narod. 
Siđe on dolje među narod, pa veli: 
— Evo me! 


— Da popričamo — veli narod. 

Te tu stanu i udare u priču. 

— A što nas, bolan ne bio, ono ostavi? 

— Nešto sam se bio ražalio — veli taj što se uzdigao. 

— Kako to? 

— Tako i tako — veli. — Nešto mi se stislo i velim — 
ostaviću narod. 

— Pa kako to...) — pita narod. 

— Bio sam igifan. na duši mi nekakav teret, na srcu 


nekakva tuga, pa rekoh — uzdići ću se — ostaviću narod. 
— Zar tako? 


— Tako. 
— I baš moro? 

— Moro. 
— I sad malo došo? 
= DOŠO s 

DUŠMANIN 


Bio jedan čovjek pa imao jednog prijatelja i jednog 
neprijatelja. 

S prijateljem se, dabome, slagao, ali kud god bi 
krenuo, njemu neprijatelj pred oči. 

Umoran, s večeri, više od razmišljanja o neprija- 
telju nego od posla, htjede da usni, a san neće na oči 
nikako. Baš kao da mu se neprijatelj nevidljiv prikra- 
da pa i nogama i rukama ruši san upravo onda kada 
se začinje; i što noć više odmiče, a umor obhrvava, to 
mrska slika i prilika žešće gazi i snove razbija u pa- 
ramparčad, u košmar pretvara. A čovjeku je i bistar 
dan teretli, akamoli još i noć grozomore prohoditi i 
sjeći je tupim nožem razbora. Tako se tome neprija- 
telj lijepio oko guše kao mora. On bi ustajao sjutra 
sav izubijan od izlomljene noći, pa i onu šolju čaja 
koju bi prinio usnama da se okrijepi i malo pribere i 
ne hoteći s neprijateljem svojim bi dijelio. 

I tako dan i noć. 

Kad bi ga iz daleka iznenada ugledao, sav bi 
uzdrhtao od glave do pete. Skupivši se oko svojih pustih 
kostiju, zanoseći glavu visoko i u stranu, uzmicao je 
obradovan da je njegov neprijatelj nekako manji nego 
ono sinoć dok se gužvao i hrvao u njegovoj postelji. 

— Šta je tebi, dragi prijatelju? — pita ga prijatelj. 

— Mislim na neprijatelja. 

— Mani se neprijatelja, gledaj prijatelja! 

Ali prijatelj prijatelja nije vidio, njegove oči su 
bile mutne i krvave; u oba mu oka stolovao neprija- 
telj, zastirao pogled na prijatelja. 

BUNDA 


Bila jednom jedna žena pa imala bundu. Svuda 
su je ili pratili, ili sačekivali pogledi puni zavisti i 
udivljenja. Ali njeno lice niko nije mogao da razabere. 
Zato su je i zvali: "Ona u bundi". 

Kada bi žena otišla svome ljubavniku, skinula bi 
bundu i dok bi se žena ljubakala, bunda je, prebačena 
preko kauča, nepomično ležala i čekala. Na kraju bi 
ljubavnik pridržao bundu, pa ih onda oboje zagrlio i 
pomilovao. 

Jednom se ta žena nekako osramotila u bundi. 
Bunda nije znala da je osramoćena, ali je ženi bilo 
neprijatno zbog bunde. 

Bilo kako bilo, žena je nakon toga iščezla. Niti je 
ko više vidio ženu, niti je ko više vidio bundu. Različito 
se pričalo o tome. 

Jedni su govorili da je žena bundu prodala i da je 
sada više niko ne primjećuje iako ona i nadalje 
svakodnevno prolazi mimo njih. 

Drugi su govorili da je žena, nakon što se 
obrukala, bundu zamrzila i odbacila. 

Treći su tvrdili da su čuli kako žena s bundom 
nježno razgovara. 

A četvrti su pripovijedali da su obje otišle nekud 
gdje ih niko ne zna... 

ČOVJEK BEZ SJENE 


Bio jednom jedan pa sve što god je vidio, sebi 
uzimao. Ugleda kuću — kupi je, ugleda djevojku — uzme 
je, ugleda ata — uzjaše ga. I sve tako. 

Šta god, on sve sebi uzimao. 

Nakupio tako svega i svačega, ali kad je sve to 
što je imao malo bolje razgledao, učini mu se da mu 
nešto nedostaje. Onda opet skoči na noge lagahne, pa 
hodaj i uzimaj. Ako nije mogao rukama, jest nogama, 
ako nije mogao nogama, jest očima. 

I kako taj dan, tako i sutra, a kako sutra, tako i 
prekosutra, a kako prekosutra tako i nakosutra. 

Ali kad god bi malo stani, pa ohani, uvijek bi mu 
nešto nedostajalo. 

Napokon se dosjeti da bi to što mu fali bilo ne- 
što kao nalik na njega, pa stane uzimati i donositi 
sve što god je iole njemu nalikovalo, ali i opet bude 
nezadovoljan. 

Kad, šta je, nije imao sjene. 

ZADUHA 


Bio jednom jedan razbojnik nadaleko čuven po 
svom zlu i zulumu. Robio i palio, ubijao i otimao, nu, 
nikakva mu potjera nije naudila, niti ga je metak htio. 
Uz to se oko njega okupilo društvo od zla oca od gore 
matere, pa ga štitilo. I ko zna dokle bi to tako trajalo 
da se razbojnik nije zaljubio u jednu k6 djevojku, a 
ona u njega. A ta opet, ko djevojka, bijaše sva prekra- 
sna, te ti hajduk ono svoje oružje baci daleko od sebe 
i zarekne se da više nikakva zla neće činiti, nego da će 
samo ljubav voditi. 

Što rekao, to i učinio. Ona se njegova družina 
odmah raspala, neke uhvatili, a neki pobjegli. 

On osta u planini sa tom svojom, a kako ga više 
nisu onoliko ni progonili i tri godine su živjeli u ljubavi 
da ne može biti ljepše. 

Tek potom iznikoše razbojnici ponovo, gori nego 
što su ikad bili, predvođeni nekakvom divljom ženom 
na konju. A to bila ona s kojom je hajduk ljubav vodio. 
Kako su se stalno grlili i milovali, sva ona zla hajdučka 
zaduha prešla na nju, te se pomamila i harambašu 
svoga otjerala od sebe. On lutao šumom i tugovao. A 
ni u šumi, opet, nije mogao ostati, jer su mu se 
razbojnici izrugivali, a osobito ona koja mu je jednom 
bila vjerna ljuba. 

Tako on moradne u tuđu zemlju. 

LIJEK LJUBAVI 


Bila jednom jedna djevojka tako lijepa da su svi 
koji bi je vidjeli namah svoje nevolje zaboravljali. Sve 
je u nje bilo tako krasno da se to nikako i ničim ne da 
opisati. Tu ljepoticu je svako pazio i sa njom se lijepo 
ophodio. Ali niko nije znao da je ona u ranoj mladosti 
nasmrt oboljela. To se nije vidjelo, a ni ona nikom nije 
kazivala. 

Zaljubi ti se ona u jednog mladića, svoga vršnja- 
ka, sasvim pristala, a i on je još kao momčić bio obolio 
od smrtne bolesti, od iste one bolesti od koje je oboljela 
i njegova izabranica. A ni na njemu se to nije vidjelo. 

Uzmu se oni i bude takva svadba da se i dan- 
danas o toj svadbi priča. 

Onda stanu lijeka tražiti. Odu jednoj starici da 
im od planinskih trava lijek spravi, ali im ona rekne 
da za njihovu boljku nema lijeka osim bezgranične 
ljubavi. Stanu se oni voljeti i više nego do tada, ali 
nikako da ozdrave. 

— Jesi li ti još smrtno bolesna? — pita on nju, a 
ona će ovako: 

— A jesi li ti? 

— Jesam — kaže on, a ona će: 

— Ija sam. 

Uto tuda prolazio paša, a to sve bilo njegovo, pa 
mu oko zapne za onu mladicu, jer u nje ljepota nikako 
nije silazila s lica. 

— Čija si? — upita on, a ona mu odvrati: toga i 
toga. 

— Bi ? pošla za me? — a ona će da ne može, jer je 
udata. 

— Ko ti je čovjek? 

— Taj i taj. 

I taman da paša pođe, a ona će: 

— A bi li ti mene mogao voljeti bezgranično? 

A paša reče da bi, te mu ona odmah uzjaše za 
leđa. 

Domalo paša nađe dvojicu bez duše i jednog bez 
glave da se zakunu da muža one treba pogubiti. 

— Samo sijeci — reče nesretnik paši. — Ja ionako 
ne mogu živjeti bez svoje žene. Halalim ti i obje ti 
ruke ljubim. Meni je smrt počinak. 

I tu ga posijeku. 

Uzme potom paša da ženu ljubi i miluje, a njoj sve 
malo. On je ljubi, a njoj malo. Najposlije mu dodije, pa 
je pusti. A kako je pusti, ona izdahne. Paša se tome 
čudio, a onda sve zaboravio kao da nikad nije ni bilo. 
Tek pod starost stao o njoj da bunca i da je imenom 
doziva, a kažu da joj je i grob noću rukama prekopavao. 

MAJSTORSKI SLIKAR 


Bio jednom jedan slikar, pa naslikao dunju, a naišla 
tuda njegova žena, pa kad vidjela dunju, htjela od nje 
slatko napraviti, tako je dobro taj slikar naslikao dunju. 

A bio tu još jedan slikar, pa ti taj nacrtao drvo, a 
sve ptice izokola na tu sliku slijetale, pričinjalo im se 
da je ono — drvo. 

Onaj slikar što je naslikao dunju mrzio ovoga sli- 
kara koji je nacrtao drvo da se to nikako ne može 
opisati. A i onaj što je nacrtao drvo mrzio onoga što je 
naslikao dunju da se to nikako ne može iskazati. 

Najposlije onaj koji je naslikao dunju odluči da 
onoga koji je nacrtao drvo uhvati, sveže i pojede. Što 
namislio, to i uradio. 

Najprije mu otkinuo nogu pa je pojeo. Onda mu 
je otkinuo jednu ruku pa je i nju pojeo. Onda mu je 
otkinuo drugu ruku pa je i nju pojeo. 

Leži slikar bez noge i ruku pa se ovako grozi: 

— De, ti, de! 

A onaj mu odgovara: 

— Svega ću te požderati! 

Kako to reče, trup od glave odvoji pa trup pojede, 
a glavu na štafelaj natakne. 

Uto glava progovori: 

— De, ti, de! 

A onaj i glavu pojede pa odahnu: 

— E, sad te više nema! — reče. 


Od tada je dva puta bolje slikao, kao on i kao 
onaj kojeg je pojeo. 

SLIKAR 


Bio jednom jedan momak, onako zanesen, naoko 
se pravio da je kao i svi drugi, a u duši bio umišljen, čak 
se malo i gurio na jednu stranu bespotrebno. Otac mu i 
mati tekli i stekli, a on nikako da se kakva posla pri- 
hvati. Svaki mu bio ispod poniženja. Ko god bi mu šta 
reci, njemu na jedno uđe, a na drugo izađe, a nije da se 
o sebi nije brinuo, samo nakaradno, a i to krio. 

Jednom se on, tako, zagleda u nekakve slike i 
kipove pa rekne: "Time ću se baviti". 

Ode ocu i materi — takva i takva stvar, a oni 
odmah oboje padnu u nesvijest. Kad su došli sebi, sta- 
nu sina svjetovati i odgovarati, ali jok, on ni da čuje, 
ostane pri svome. 

Domalo vremena izađe ti on na takav glas da se 
svako živ tome čudio i divio. 

Ali, ne lezi vraže, ne prođe dugo, a i njemu 
samome sve te slike i kipovi udare u glavu i sasvim ga 


poremete. 

KADIJA I LIGURE 


Bila jednom jedna žena, imala sina, namirala nad 
njim, sve mu davala, samo mu nije dala da se zimi 
ligura. 

Sin joj postane kadija, a kadija se ne ligura: kako 
bi pravdi udovoljavao, kako bi ljude mirio i razva- 
đao, kako bi razbojnike na stratište slao i koji bi ga to 
dželat slušao? 

Ali kad je ostario i predosjetio da su jedne zime 
napadali posljednji snjegovi njegova života, noću, ka- 
da su svi polijegali, uzme ligure, popne se na brdo, 
sjedne pa se otisne. 

Iskri sijeda brada na mjesečini, lepršaju i 
pucketaju peševi kadijske odore na vjetru, obnevidjele 
oči suze, ali se staro srce razigralo, a duša zapalila 
nekom zaboravljenom vatrom. 

Sutradan se pronio šapat da je stari kadija 
poremetio pameću, neko ga vidio da ligura pa došli 
da ga obiđu, a on ih čio i nasmijan zovne sebi u odaje 
pa im sve po redu ispripovijeda. 

KUĆA 


Bio jednom jedan čovjek pa htio kuću da napravi. 

Najprije izađe na drum pa iza busije ubije nekog 
trgovca i opljačka ga. Za te pare kupi zemlju. 

Onda ode na vojnu pa u boju zarobi četiri roba i 
dovede ih da mu temelj za kuću iskopaju. Kad su te- 
melje iskopali, uzme ih pa ih odvede na trg robova i 
tamo ih proda i za te pare kupi kamen kojim će kuću 
ozidati. Kad mu je nestalo para, rekne ženi da izađe 
na ulicu i da bludniči. Žena posluša. Kad je i njene 
pare utrošio, uzme svoja dva sina, ko dvije zlatne ja- 
buke, pa ih proda na galiju da u galiji veslaju. Kad je i 
to potrošio, onda ode po čaršiji lagati i krivo svjedoči- 
ti, ne bi li se kako novca domogao. Dobro se obrukao. 
Najposlije stao krasti i od drugih otimati. Uto kuću 
sagradio, a kuća ispala takva da joj se svak divio. 

Kad god bi otiđi negdje, ovako bi govorio: 

— Ih, da vi vidite kakvu ja kuću imam! 

ČOVJEK I NJEGOVA SOFRA 


Bio jednom jedan, imao, nije da nije imao, ali bio, 
možda, malo ko i nazadan. 

Jeo. 

Sjedi pa jedi. 

Jeo šta je htio, te ovo, te ono. Na sofri mu svako- 
jaka jela. Imao, pa je jeo. 

Izađe ti on jednom pa gledaj ljude, ali kako koga 
u lice pogleda, lica mu ne vidi. 


Ode kući, odupre se i nogama i rukama pa onu 
svoju sofru prevrne. 


Došli ljudi, stali i gledali. 

POD STAROST 


Pitalo nekog čovjeka: 
— Imaš li djece? 

— Imam. 

— A pomažu li ti? 

— Pomažu. 

— Kako? 

— Ne traže! 

VRABAC 


Bila jaka zima i vrabac se smrzne na putu. Naiđe 
tuda krava, zabaljega, a vruća baljega vrapca raskravi 
i oživi. Vrabac promoli glavu i zacvrkuće a mačak ga 
čuje, ugleda, priskoči, ščepa i odnese. 

Pouka: Nije ti uvijek dušmanin onaj koji te 
zabaljega, niti ti je uvijek prijatelj onaj koji te iz baljege 
čupa i spasava. 

MATERINO SRCE 


Bio jednom jedan, pa se skroz u jednu zaljubio. 

— Bi |? pošla za me? 

— Bih, ali da mi materino srce na dlanu doneseš. 

Ode momak kući, živo srce materi iz njedara 
iščupa, pa poteci djevojci. Uto se spotače i pade, a 
majčino srce prošaputa: 

— Jesi li se udario, sine? 

O OČIJUKANJU I LJUBAKANJU 


Jednom se nekom siromahu sreća osmijehnula — 
u njega se zagledala imućna, dobro uščuvana, pretila, 
udovica. 

Siromah naskoro ojačao, pa je udovicu i po sobama 
nosao, a ona sve ciktala, smijeh joj u grlu zapinjao. Svu 
je on nju grlio, ljubio i milovao. A i ona njega. 

Do njihove kuće bio neki trgovac, neženja, naprasit 
čovjek, pa kad čuo kako se oni, što s jutra, što s večeri, 
vesele, naredi da se i njemu kakva isprosi. A tome 
trgovcu isprosili djevojku jedru i plahovitu i ona, ne budi 
lijena, razbudi u njemu ljubavnu vatru, iako je ovaj 
mislio da je ili nema, ili da mu je poodavno ugasla. I 
domalo postao trgovac sasvim drugi čovjek; jedva čekao 
da s večeri dođe kući i da zalegne u svilene dušeke, da 
ga ta njegova, da izviniš, obuhvati i nogama i rukama i 
da tako, u neko doba, kad se nauživa i zaspi. 

Ljubavnoj sili ni kameni zidovi nikakva prepreka 
nisu, pa se sve to dahtanje uskoro prenijelo i u druge 
kuće. Ljudi se prihvatili žena, koji je koju imao, a žene 
se prihvatile ljudi, koja je kojeg imala, te nastalo 
šaputanje, tijesno približavanje i svakojako podavanje. 
Nijedan zakon mnogo u ložnice ne zaviruje, te je tu 
bilo i raspamećivanje, ali sve opet lijepo, bez ljutnje i 
snebivanja. Svako je za se ljubav vodio, onaj onako, 
ona ovako, kako se ko našao i kako se ko snašao i 
kako je ko mogao. 

Mnoge se cure otuda nabrzinu poudavaše, a 
mnogi se momci nabrzinu i sretnu ruku poženiše, pa 

se čak i neki starci pomamiše i stadoše da traže lijeka 
za tu neumrlu stvar. Jedan uporan se i priženio, ali 
već prvu noć na dragani izdahnuo. 

A ona, ta njegova, koja tu noć ostala pod njim, 
prvo se prepala, pa zaplakala, pa zapomagala. Među 
onima koji se zatekoše da je tješe, slučajno se našao i 
jedan koji joj je vidio jamice u obrazima. Nedugo, oni 
ti se jedno drugome predadoše u zagrljaj. A tih ljuba- 
vnih događaja, nadalje, bila je sva sila... 

NEVJERNICA 


Primijetio jednom jedan čovjek da mu jedan drugi 
čovjek ženu ko zagleda. A primijetio to po tome što 
ovaj kad u njega gleda — smrknut, a kad mu ženu gle- 
da — nije smrknut. I tako nekoliko puta. 

Šutio čovjek, šutio, te će najposlije ženi ovako: 

— Ama, sve mi se čini da te onaj gleda... 

— Koji, onaj... 

— Taji taj. 

— Hahaha -— veli žena — pa šta ako me gleda? 

— Nemoj ti meni "hahaha", nego malo pripazi!... 

Ode čovjek za poslom, tamo, ovamo, gore, do- 
lje, vrati se, kad li ti onaj opet s njegovom ženom, gle- 
da je, nešto joj ko govori, a ona se smije. 

— Merhaba. 

— Merhaba. 

— Kako si? 

— Dobro sam. Evo, ja malo s tvojom ženom... 

— Neka si — veli čovjek pred njom, a ovamo na- 
samo ženu za kose, pa joj priprijeti: 

— Nemoj — veli — da te još jednom vidim s njim! 

— A što? 

— E, zato! 

— A što? 

— Zato!... 

Te čovjek opet na posao, tamo, ovamo, gore-dolje, 
a žena zovne onoga pa mu sve ispriča. 

— Ništa — veli ovaj — sada ćemo se mi krišom 
viđati. Hoćeš li? 

- Hoću!... 

Što rekoše, to učiniše. 

Vidi čovjek žena mu mirna, a ni onoga što je gle- 
da nema da mu dodijava, te se, tobože, opremi na 
put, a sakrije na tavan. 

Samo što je omrklo, a eto ti onoga. Kuc, kuc. Ko 
je? Ja! Udi. 

Ama, nisu ni vrata čestito zakračunali, a već po- 
polegoše, a kako popolegoše, tako onaj skoči s tavana, 
pa ih oboje stane gruhati i tulehati i nogama i rukama. 

Nije stao dok se nije umorio. 

HASO 


Bio jednom jedan Haso, sve čuo samo pjesmu i 
svirku nije čuo. U svemu nalik na druge ljude, samo i 
jedino u tome — jok! 

— Kako to, bolan, Haso? — pitahu ga, a on veli: 

— Ti kažeš: eno čovjek poistiha pjeva, a ja čujem 
— jeca. Ti kažeš: eno se cure i momci u kolo hvataju, a 
ja čujem — dašću. 

I sve tako. 

Helem, i ovoj bi priči ovdje bio kraj da se Haso 
nije zagledao u jednu koja je bila čuvena i po stasu i 
po glasu. 

Dođe Haso da je gleda i da se razgovara, a ona 
malo-malo, pa u inat njemu, zapjeva. Prvi put trpio 
pa utekao, tri dana iz kuće nije ishodio. 

Drugi put trpio pa utekao, četiri dana iz kuće ni- 
je ishodio. Treći put trpio pa utekao, sedam dana iz 
kuće nije ishodio. Kad šta je, a ono, čim cura zapjeva, 
Hasi koža pod odjećom krvari. Takav, sav krvav, dođe 
materi da mu rane po tijelu mehlemima vida, a mati 
ko mati, rane vidala, pa joj dodijalo. 

— Ne idi joj, Haso! 

- Moram. 

— Reci joj da ti ne pjeva. 

— Neću, ostaviće me. 

— Rane joj pokaži. 

— Ne mogu, stid me. 

Ali domalo se za to pročulo pa neki dolazili Hasi 
svirati i pjevati da vide hoće li mu koža popucati, ali 

njemu to nije bivalo ni od koga drugoga, nego samo 
od one. A kad se i to pročulo, niti je Haso više išao 
njoj, niti ona njemu. Šutke se razišli. 

Helem, i ovdje bi ovoj priči bio kraj da ona cura 
jednom nije otišla na jezero da se okupa. A to bilo na 
osami, pa se djevojka čin-čiplak gola skinula i doma- 
lo i u travu zalegla. Kad je sunce popoleglo, njoj se i 
san na oči navukao, a oštre i jasne sjene obližnje šika- 
re nečujno joj se prikrale pa joj stale miljeti po tijelu. 
Ali, da je samo to, nego joj sjene stale kožu parati i 
kad krv poteče, cura se razbudi, pa iza glasa stane 
zapomagati. Da ustane nije mogla, jer su je one sjene 
držale za zemlju prikovanu. 

Sjate se ljudi pa je prvo pokriju, a ona se pod 
onim haljinama stane gušiti. Otkriju je, a sjene joj kožu 
deru. Stanu da je od sunca zaklone, a ona sva pomodri, 
umire. Uklone se, ona u jauk. Da je odignu — 
prikovana! 

Uto i Haso dotrči, pa kad vidje krvavu djevojku, 
pade po njoj, a ona se diže. Tako je spasi. 

Ha je ozdravila, pođe za nj. 

RUGOBA I LJEPOTICA 


Bila jednom jedna djevojka lijepa da ne može biti 
ljepša. 

— Blago njoj — govorile su njene drugarice i uzdisale. 

Kad došlo vrijeme ašikovanju, sve cure poleti ova- 
mo, poleti onamo, samo ona ljepotica nikud ne ide. 
Kad šta je, a ona se zagledala u Rugobu. Došli kod 
nje, a ona plače. 

— Šta je? 

— Ja se zagledala. 

— U koga? 

— U Rugobu. 

A taj u koga se ljepotica zagledala bio rugoba da 
su mu se i beštije s puta uklanjale. 

Ko god bi poteci u kuću djevojci da je odgovara, 
djevojka mu noge grli i ruke cjeliva. Puna avlija mla- 
dića krasna izgleda, a ona sve njih milostivo gleda i 
biranim riječima zahvaljuje. Oko kuće žene plaču i 
nariču kao da je sahrana, a ljudi ruke krše i govore: 

— Da igdje ima takva ljepota kao u ove naše dje- 
vojke — nema, a da igdje ima onakva rugoba kao što 
je onaj — ni to nema! 

Najposlije se neki digoše da Rugobu ubiju ili 
otjeraju, ali kad za to djevojka ču, ovako reče: 

— Učinite li Rugobi išta nažao, znajte da ste 
dušmani, a sve ono što učinite njemu, ja ću učiniti sebi. 

Rugoba za to vrijeme šutio sve dok i njemu ne 
dođoše neki mukli i odvratni pa mu rekoše: 

— Hajdemo u prošnju da uzmeš tu djevojku. 

Te ga digoše. 

Tobože se okite, a kako su bili posprdni i prpo- 
šni, stali se uz put zevzečiti i inaditi. Nu, nisu ni pola 
puta prešli, a djevojka izađe njima u sretanje. Kako je 
ugledaše, tako i stadoše, stadoše onako kako se koji 
zatekao. Ona baraba od rugobe umalo ne pade. 

— Od svih ljudi, ja bih da me ti izabereš — reče 
ljepotica Rugobi, a Rugoba zari svoje nokte u njeno 
bijelo lice. Domalo se povrati, pa pogleda nije li joj 
ljepoti naudio. 

Ali se ljepoti nauditi ne može. 

— Voliš li me? — upita Rugoba, a ljepotica mu 
odgovori. 

Na to je Rugoba stade tući, pa se odmače da vidi 
nije li joj ljepoti naudio. 

Ali se ljepoti nauditi ne može. 

— Voliš li me? — upita, a ljepotica mu odgovori. 

Onda na nju navali sve zlo kojeg se domogao i 
svu pokoru za koju je znao, pa se opet odmače da vidi 
nije li joj ljepoti naudio. 

Ali se ljepoti nauditi ne može. 

— Voliš li me? — upita, a ljepotica mu odgovori. 

— Ubij me da vidim je li moja ljubav jača od smrti! 

Tad Rugoba stade proklinjati. 

Ljepotica uze konopac pa Rugobu sveza sebi oko 
pasa da joj ne utekne, a sretan kraj je uvijek pogodan 
da se priča okonča. 

Bila, opet, jedna, pa kad odrasla, sve se sama sebi 
čudila i divila. I kad će ono nesreća, u nju ti se zaljubi 
mlad odličnik koji je još ponajviše štovao pravdu i čes- 
titost, a oboje mu sasvim pristajalo i dolikovalo. 

Uzmu se, bi sjajna svadba i sve drugo onako kako 
treba, ali ne prođe dosta vremena, a među njima 
nastadoše svađe i razmirice. A voljeli se, nije da se 
nisu voljeli; kako ona njega, tako i on nju; volio on 
nju, voljela ona njega. Što jest, jest. 

Dođe ti taj jedared, pa na prolazu u svom vrtu 
ugleda ružu i taman da je ubere, a ruža reče: 

— Neka me ubere tvoja žena! 

Začudi se čovjek da ruža govori, ali da je štagod upi- 
ta, nikako ne uzmogne, pa trgne ženi i još s kapije vikne: 

— Idi u vrt pa uberi ružu. 

Žena pođe, ali se na pola puta predomisli: 

— Što ja njemu ružu da ubirem? — reče u sebi. 

Kad sjeli za objed, muž ženu upita: 

— Ubra li ti onu ružu? 

— Nisam. 

— A što? 

— Eto, zaboravila — slaga žena. 

— Uberi je večeras! — reče muž. 

— Dobro — reče žena. 

A kad sunce zađe i sa zemlje se mrak odiže, žena 
stade pred onu ružu, samo je omirisa i prstom dotače, 
pa brže-bolje ode mužu u sretanje. 

A on joj ovako reče; 

— Ti znaš da te ja volim više nego ikoga na svije- 
tu, ali isto tako znaš i to da koliko god volim tebe, 
toliko mrzim tvoju laž. Evo ti još jednom kažem: ne 
ubereš li ružu sjutra ujutro, ubiću te. Hoćeš li ubrati 
ružu? 

-— Hoću! — reče žena. 

A čim jutro mrak u zemlju sabilo, otrči žena do 
one ruže pa je opet samo omirisa i dotače, a onda ode 
mužu u sretanje. 

Kad ga ugleda — tad se pokaja! Pade mu pod noge, 
pa ga stane cjelivati i moliti: 

— Ne ubij me, ubraću ružu oko podne! 

On joj oprosti, a ona oko podne onoj ruži. 
Gledala je gledala, pa najposlije sva drhteći ode mužu 
u sretanje. 

— Uzdam se u pravdu i čestitost, uzdam se u 
pravdu i čestitost... — ponavljala je u sebi. 

Ali nesretnik ubi nesretnicu i srce joj iz njedara 
iščupa. 


125 


ZURZUL I ZURZULEJA 


Bili jednom brat i sestra pa rasli, rasli i narasli. 
On se zvao Zurzul, a ona Zurzuleja, njega resile 
muške, a nju ženske osobine i vrline. Svak se živ za 
njima okretao. 

Zurzuleja se zaljubila u jednog, a on u nju, a 
Zurzul se zaljubio u jednu, a ona u njega. Pa tu stali 
ljubav sprovoditi. Kad domalo, vidi Zurzul Zurzuleja 
tužna, vidi Zurzuleja Zurzul tužan, a ni onoj curi, a ni 
onom momku ništa, zdravi i veseli. 

— Ja više ovako ne mogu — veli Zurzuleja. 

— Ne mogu ni ja — veli Zurzul. 

Pa Zurzul ostavi onu svoju, a Zurzuleja onog svog, 
njima teško, a ni onom momku, a ni onoj curi — ništa. 

Ali Zurzuleja nađe drugog momka pa sa njim sta- 
ne ljubav sprovoditi. Veli Zurzuleja: 

— Idi, bolan, Zurzule, nađi drugu. 

Tamo-ovamo, Zurzul jedva pristane, nađe dru- 
gu pa se u tu drugu zaljubi još i više nego u onu prvu. 

Sretan Zurzul, sretna Zurzuleja. 

Ali Zurzuleja nađe sebi još jednog momka pa se 
sa dvojicom stane pogledati, sve dok se ta dvojica ne 
pobiše. A kada se pobiše, ona pusti da je i treći odne- 
kuda grli i cjeliva. 

A i ona Zurzulova pripusti sebi drugoga, pa se 
sada Zurzul sa njim pobije, ali ga ovaj nadbije. 

Onda dođe jedna treća pa Zurzula pod ruku. Došo 
Zurzul mršav ko prut, a izgubljen ko nesvjesta... A Zur- 
zuleja ti hop-cup pa sebi još momaka u krilo pripusti. 

Svi momci tužni i nesretni, samo ona čila i vesela. 
Vidi Zurzul šta mu sestra radi, pa ti i on za njom 
od cure do cure. 
Ali kako koja sa Zurzulom, sve djevojke sretne i 
vesele, samo Zurzul tužan i nesretan. 

SVATOVSKA 


Bio jednom davno u Bosni jedan čovjek pa imao, 
da prostiš, onu stvar golemu preko svake mjere. 

Kad bi kudgod pođi, nije moglo drugačije nego 
upregni petera kola, pa ga natovari na njih, sjedni u 
šesta i tako idi. Kud god bi dođi, ljudi su se ibretom 
ibretili, kako muško, tako, bogme, i žensko. 

Niko mu ništa nije mogao prigovoriti da je ova- 
kav, ili zlo i naopako, onakav, jer je, siromah, za to 
ponajmanje bio kriv. 

Sve to, pak, nije bilo baš lahko snositi. Nekoliko 
je puta čovjek njemu zasebnu kuću pravio, golemu ku- 
ću od grubo tesanih balvana, a sebi kolibicu od slame 
i pruća. Legne, pokrije se i samo što zaspi, istom ti se 
on nadigne i svu onu svoju brvnaru razruši. Onda us- 
taj pa mu novu gradi! 

Nekad je bilo i fajde. Kad bi se ukaži potreba da 
se kakva šumica raskrči, stani na brdo, dva-triput ma- 
hni i — eto krčevine. Ali, to je bilo urijetko. 

Najveća je nevolja bila u tome što se taj čovjek 
nikako i nikojom nije mogao oženiti. Koju bi god pitaj, 
svaka bi pokri lice mahramom i reci: 

— Gluho i daleko bilo...! 

Mnogima bilo žao da takav čovjek, ni kriv ni du- 
žan, skapava u samoći, pa su mu ženu tražili s kraja 
na kraj svijeta ne bi li je kako našli. 

Tako tražili, tražili, kad jedne godine pronese se 
glas da su mu ženu našli i isprosili. Ih, to odmah veli- 
ko slavlje nastalo! 

Utanačili i svadbu i dan kad će mladu dovesti! 

Onaj čovjek odmah tri vola i osam stotina pilića 
zaklo, dvadeset bačvi vina i deset bačvi rakije iznio pred 
kuću, hljeba napeko i trista ljudi na svadbu zovnuo. 

Kad došli gosti na svadbu, a ono nigdje ni klupe 
ni stolice. 

— Na šta ćemo sjesti? — stali pitati, a domaćin im 
rekne: 

— Ništa se vi ne sekirajte, biće mjesta za sve! — 
pa izvadi onu stvar i ukrug je položi da svak" svakoga 
gleda i vidi. Sjelo trista ljudi, nikome tijesno nije bilo, 
pa udri pij, jedi i veseli se. A domaćin malo-malo, pa 
pogledaj ide li mlada, hoće li se pojaviti. 

Istom, u neko doba, eto ti mladinih svatova. I 
kod nje naprijed četvora kola vuku onu stvar, a ona 
na petim, da prostiš, sjedi. Kad mladoženja to ugle- 
dao, nikako nije mogao da se svlada, pa je svih trista 
gostiju u zrak odletjelo, nebu pod oblake. 

A mlada se opet mnogo poradovala, jer je i njoj 
već dodijalo muža za se po svijetu tražiti. 

Oni svatovi malo poslije popadoše na zemlju, ma- 
lo se ugruhaše, ali očas bubotke dobrim jelom i jakim 
vinom zaliječiše i sve opet na dobro izađe. 

ĐAVO U BOSNI 


Došao đavo u Bosnu pa stao uokolo da se kezi. 

A tu, u Bosni, bio jedan čovjek, sve imao, samo 
nikako nije mogao da se namjesti. Kako god sjedne 
nešto ga žulja. 

Ode on đavolu, takva i takva stvar, šta išćeš da 
me toga oslobodiš? 

— Dušu! — odgovori đavo. 

— Na! — reče onaj čovjek, a još nije ni rekao "na", 
a đavo uze dušu, a dade mu nekakvu mast. 

Čovjek uzme mast, ode kući, skine se, namaže, 
legne — ništa ga ne žulja. Okrene se potrbuške — opet 
ga ništa ne žulja, na stranu — ništa. 

Kad ujutru, eto ti đavola, kuc, kuc, kuc... 

- Koje? 

— Ja! 

— Ko? 

— Đavo. 

— Šta hoćeš? 

— Dušu. 

— Pa jesam li ti je jučer dao? 

— Jesi, ali ono je duša neke pokojnice! 

— Ja sam dao šta sam imao — veli čovjek, te z0- 
vne sluge da đavla s kapije otjeraju. 

A bio isto tu jedan drugi čovjek koji je svaku 
noć bludničio sa svojom ženom. Noću bludničili, a da- 

nju ih toga bilo stid. 

— Da odemo đavlu — reče čovjek svojoj ženi — da 
nas stida oslobodi? 

— Ja neću, a ti, ako hoćeš, idi — reče žena. 

— Jok — veli on — moraš i ti! 

— Neću! 

- Moraš! 

Kud će, šta će, žena pristane. 

Nađu đavla i reknu mu zbog čega su došli, a on 
otpovrne: 

— Ništa lakše od toga! Prvo ti daj svoju dušu — 
reče on onome čovjeku, a čovjek spremno uzvrati: 

— Na, uzmi! 

— Šta da uzmem? Gdje ti je? — upita đavo pa se 
stane smijati. Onda se okrene onoj ženi pa će ovako: 

— Ha, evo je kod tvoje žene! 

Žena se stane kleti: 

— Nisam znala, svega mi...! 

— Šta čekate? — viknu vrag. — Idite slobodno! 

Otada se muž i žena bludničili bestidno. 

A bio je tu i jedan što nikako nije mogao da spava. 


Ode on đavolu pa mu veli: 
— Evo uzmi mi dušu, samo da zaspim! 


A đavo mu odgovori: 
— E, tu ti ja ne mogu pomoći. A dušu ti mogu 


uzeti onako, džabe. 
Te mu uzme dušu, onako, za džabe. 

KEKO I ZUBEJDA 


Bio jednom jedan mahnit i takav hod6. Zvali ga 
Keko. 

Jedni govorili da je poludio onomad kada mu je 
mati umrla, drugi da je šeno pameću onomad kada 
mu je kuća izgorjela, a treći da je pobenavio kad ga je 
jedared nekakva cura ostavila. Jedni su govorili da je 
pošandrco malo od onoga, malo od onoga, a malo od 
onoga, drugi od svega pomalo, a neki su govorili da je 
Keko bio lud još otkako se rodio. Bilo kako bilo, Keko 
se najviše bojao bogate odore i lijepa odijela. Čak i 
kad bi kakvo dijete vidio dobro obučeno, Keko bi i od 
njega zazirao. Nekad bi ga time prepadaj: obuci koga 
blistavo i šareno pa ga iznebuha gurni pred Keku, a 
on bježi i zapomagaj... 

A bila tu jedna Zubejda, tek se zadjevojčila, od 
dobra oca i od dobre matere, a i iz dobre kuće, pa 
nešto ludog Keku posebno sažaljevala i nad njim bri- 
nula. A i budala, ko i hajvan, ide tamo odakle ga ne 
gone i gdje se s njim lijepo postupa, pa tako i Keko, 
malo-malo, pa Zubejdi. Po sto puta na dan na vrata. 
Dodijalo to ocu i materi, pa stali Keku izgoniti, ali 
Zubejda ne da. 

Kad bi pođi niz sokak, obuci se ko sluškinja da se 
Keko, ako je sretne, ne prepadne. 

— Kako ćeš takva kroz mahalu? — korila je majka, 
ali Zubejda ni ne haje. 

Doš6 momak da se sa njom razgovara, a ona 
mu zbori: 

— Što si se tako dotjerao, može Keko naić'! 

A momku smiješno pa se smije. Uto Keko, a 
Zubejda momka za kapiju; momak izviri, a Keko utekne. 
Zubejda se naljuti na momka, a momak na Zubejdu. 

— I ti si mahnita! — rekne joj. 

Zubejda sve davala Keki, ukradi iz kuće, pa 
njemu daj. Stali ljudi govoriti: luda Zubejda i ludi 
Keko, a domalo stali govoriti: luda Zubejda. 

Oni u čaršiji nakiti kakva dokoličara pa ga ćušni 
pred Keku, a Keko ni habera, ne bježi više od kićena 
odijela. Rekli to Zubejdi, a njoj drago, pa da vidi je li 
to istina, lijepo se dotjera i obuče. Kad došo Keko — ni 
tamo, ni ovamo, nego stao Zubejdu kvrgavim prstima 
milovati po kosi i smiješiti se svojim krezubim ustima. 
Opametio se pa samo kad je gladan dođi Zubejdi na 
vrata, a poslije ga nešto bilo stid, pa se krio od nje i 
sklanjao da ga ne nađe i ne vidi... 

Onda Zubejda s uma sišla. 

LEJLA I AGA-KAN 


Uzme jednom Aga-kan svoju ženu-miljenicu 
Lejlu na krilo, pa joj stane ovako govoriti: 

— Od svih mojih žena ti si meni najmilija. Šta je 
to čime si me očarala? 

A Lejla najprije ovako odgovori: 

— Ako to ne znaš ti, moj dostu, kako da to znam ja... 

Ali Aga-kan nije bio zadovoljan odgovorom svoje 
žene-miljenice, te Lejla ovako nastavi: 

— Da kažem da je moja ljubav ono što te je oča- 
ralo, znam da nećeš biti zadovoljan odgovorom. Da 
sam se pomagala vradžbinama i tajnim napicima — 
to nisam, pa ni to nije odgovor. Da kažem da je to 
moja ljepota, lasno mi se možeš podsmjehnuti, jer u 
tvome haremu ima još ljepotica od čije ljepote pone- 
kad i mene oči zabole. Da je to moj glas, ili moja pje- 
sma, ili moja kretnja lahko bih mogla da odgovorim 
na tvoje teško pitanje... Jednom si rekao da te moje 
oči zanose, drugi put si rekao da te moje ruke ushiću- 
ju, treći put si rekao da te moja bedra izluđuju... 

Ali Aga-kan nije bio zadovoljan odgovorom svoje 
žene-miljenice, pa Lejla šapatom i ne bez stida stade 
da nabraja svoje mahane čemu se kan gromoglasno 
smijaše. 

Ali ni tada nije bio zadovoljan... Lejla najzad 
obori glavu, pa reče: 

— Ti me voliš više mimo sve druge samo stoga 
što ti se ja nisam sva predala. 

— Ha! — uskliknu Aga-kan — to je pravi odgovor! 

A Lejla na to tiho dometnu: 

— Ali moja ljubav prema tebi je tolika da je nećeš 
moći izdržati. 

— Zar misliš da ću ustuknuti?! — reče Aga-kan. 

— Nećeš, ali to ne sluti na dobro — reč Lejla i 
zaplaka. 

Od tada se u Lejli razbudi žestoka ljubomora, a 
Aga-kan izludi i sagori u svojoj ljubavi... 

HAREM 


Bio jednom jedan pa imao harem. Ali nije to bilo 
ni u Bosni, a ni u Hercegovini. 

Sve mu se žene lijepo slagale da ne može biti lje- 
pše i dijelile toga svog na preskok — jedan dan jedna, 
drugi dan druga i sve tako. Bilo je tu pet, ili šest žena, 
nije bio veliki harem, samo što su sve te žene bile oso- 
bito lijepe i miomirisne. 

Kad je taj umro, a nije umro odmah, sve mu se 
žene razbježale kud koja i svaka sa sobom ponijela 
svoje blago... A jedna, najljepša među njima, ponijela 
dvostruko, jer je dvostruko i imala. Onaj joj, dok je 
bio živ, sve krišom pridodavao. 

Ode ti ta daleko, pa stane ovako misliti: hem sam 
mlada, hem sam lijepa, hem sam bogata, a gospodar 


harema, eto, umrije; bila sam u haremu, ali ću sada i 
ja sebi harem načiniti. 


Što reče, to i učini. 

Najmi ti ona mlađahnih momaka, pa sebi sačini 
harem, a oni sprva rado pristanu. Ali kad prošlo nešto 
vremena, oni ti se momci posvađaju i među sobom oko 
nje potuku i pobiju, pa joj sav harem obatale. 

Neki među njima pogiboše, a neki netragom ute- 
koše. A i ona, ta ljepotica, pokupi ono što joj je ostalo 
pa i ona ode. Ode u Basru. 

BUNAR 


Bio negdje dubok bunar ali se nije znalo ima li u 
njemu vode pa ti svežu jednog konopcem oko pasa da 
ga spuste u bunar da vidi ima li vode. 

Ovaj reče: 

— Mene je, ljudi, strah. Može mi dolje, u bunaru, 
ažbaha glavu otkinuti. 

A ovi mu rekoše: 

— Ništa se ti ne boj. Ako ugledaš ažbahu, ti cimni 
konopac a mi ćemo te izvući. 

Tako i bi. Spustili toga u bunar kad vide konopac 
se cima, te oni brže-bolje izvuku onoga na konopcu. 
Kad tamo, a on nema glavu. 

Onda jedni rekoše da onaj nije ni imao glave te ti 
tu udare u prepirku. Najzad se slože da odu njegovoj 
ženi. Te odu njegovoj ženi: 

— Ama, Boga ti, reci nam je li tvoj čovjek imao 
glavu? 

A žena odvrati: 

— Haman je imao jer je neki dan išao da kalufira fes! 

